Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Από τις εγγεγραμμένες στο σημερινό δελτίο επίκαιρες ερωτήσεις μία μόνον δεν θα συζητηθεί, λόγω αναρμοδιότητας. Είναι η πρώτη υπ' αριθμόν 47/30-9-2019 επίκαιρη ερώτηση πρώτου κύκλου του Βουλευτή Β΄ Δυτικής Αττικής του Συνασπισμού Ριζοσπαστικής Αριστεράς κ. Γεωργίου Τσίπρα προς τον Υπουργό Ανάπτυξης και Επενδύσεων, με θέμα: «Λύσεις συμβάσεων συνεργατών «NN Hellas» και αντιδράσεις φορέων». Αρμόδιο για να απαντήσει είναι το Υπουργείο Οικονομικών. Υποθέτω πως ο κ. Γεώργιος Τσίπρας θα την επανακαταθέσει. Στις τρεις πρώτες επίκαιρες ερωτήσεις θα απαντήσει ο κ. Μηταράκης. Του κ. Κεγκέρογλου και του κ. Αποστόλου οι επίκαιρες ερωτήσεις είναι σχεδόν ταυτόσημες. Οπότε προτείνουμε, εάν δεν έχετε αντίρρηση, να συζητηθούν από κοινού, οι δύο Βουλευτές να αναπτύξετε στον χρόνο που έχετε την ερώτησή σας και ως προς την απάντηση του Υπουργού να είναι και για τις δύο ερωτήσεις. Οπότε, κύριε Κατσώτη, θα πάτε τρίτος ενώ είστε δεύτερος στη σειρά, για να διευκολυνθεί η διαδικασία. Η επίκαιρη ερώτηση, λοιπόν, με την οποία θα αρχίσουμε είναι η δεύτερη με αριθμό 48/30-9-2019 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Εντείνεται η ανασφάλεια των εργαζόμενων στα προγράμματα κοινωφελούς εργασίας». Η συναφής ερώτηση είναι η πρώτη με αριθμό 429/28-8-2019 ερώτηση του κύκλου αναφορών και ερωτήσεων του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Εργασίας και Κοινωνικών Υποθέσεων, με θέμα: «Παράταση της απασχόλησης μέσω των προγραμμάτων κοινωφελούς χαρακτήρα στην προστασία των δασικών οικοσυστημάτων της χώρας». Κύριε Κεγκέρογλου, έχετε πρώτος τον λόγο.
Ευχαριστώ, κύριε Πρόεδρε. Κύριε Υπουργέ, μέσα στο 2018 το Υπουργείο Εργασίας επεξεργάστηκε δύο προγράμματα κοινωφελούς εργασίας του πρώτου και του δεύτερου κύκλου. Αυτά που αφορούσαν τον πρώτο κύκλο ξεκίνησαν πριν από έναν περίπου χρόνο. Όπως γνωρίζετε, το Ευρωπαϊκό Κοινωνικό Ταμείο έχει αποδεχθεί την πρόταση της ελληνικής κυβέρνησης, από το 2011 κιόλας, για την υλοποίηση προγραμμάτων κοινωφελούς εργασίας, με δύο βασικούς άξονες και προϋποθέσεις. Πρώτα απ' όλα, την επανασύνδεση με την εργασία των μακροχρονίως ανέργων, των ανθρώπων που έχουν χάσει τη δουλειά τους ή που δεν έχουν εργαστεί για μεγάλο διάστημα. Ο δεύτερος άξονας είναι η υλοποίηση προγραμμάτων έργων μικρής κλίμακας, είτε αυτά αφορούν υπηρεσίες είτε αφορούν συγκεκριμένο έργο. Βεβαίως και στους δήμους και στις περιφέρειες και στις άλλες υπηρεσίες του ευρύτερου δημόσιου τομέα και του δημόσιου τομέα που απασχολούνται οι άνεργοι που συμμετέχουν στα προγράμματα κοινωφελούς εργασίας στην πράξη καλύπτουν τα τεράστια κενά τα οποία υπάρχουν στις υπηρεσίες. Το ερώτημα είναι εάν μετά την παράταση που έδωσε η προηγούμενη κυβέρνηση για τέσσερις μήνες και εν όψει της έναρξης του δεύτερου κύκλου, ο οποίος θα έχει οπωσδήποτε ένα μεγάλο κενό τεσσάρων - πέντε μηνών από τη λήξη των προγραμμάτων - που συμβαίνει να είναι αυτές τις μέρες 10 Οκτωβρίου - , προτίθεστε να το καλύψετε αυτό το μεγάλο κενό είτε με παράταση του προγράμματος είτε με άλλον τρόπο. Θα πρέπει να επισημάνω ότι οι άνεργοι που είναι στο πρόγραμμα κοινωφελούς εργασίας έχουν, πρώτον, μια δυσκολία από τη στιγμή που θα απολυθούν για να ενταχθούν στο Ταμείο Ανεργίας, λόγω των υπέρμετρων - θα έλεγα - προϋποθέσεων. Το δεύτερο, που αφορά την ουσία του προγράμματος και πρέπει να το λάβετε υπ' όψιν σας, είναι ότι τα έργα μικρής κλίμακας δεν έχουν ολοκληρωθεί σε πολλές περιπτώσεις και η προϋπόθεση που έχει θέσει το Ευρωπαϊκό Κοινωνικό Ταμείο (ΕΚΤ) για να εγκρίνει αυτά τα προγράμματα δεν καλύπτεται στην περίπτωση που απολυθούν οι εργαζόμενοι και δεν τελειώσει το συγκεκριμένο πρόγραμμα, το συγκεκριμένο έργο κοινωφελούς εργασίας. Θα θέλαμε τις σκέψεις σας για το πώς θα παρατείνετε ή, με άλλον τρόπο, θα εντάξετε τους εργαζομένους στον δεύτερο κύκλο του προγράμματος κοινωφελούς εργασίας. Ευχαριστώ, κύριε Πρόεδρε.
Ο κ. Αποστόλου με τη μικρή σχετική ανοχή έχει τον λόγο.
Κύριε Πρόεδρε, συμφωνώ με τη γενική προσέγγιση του προλαλήσαντος συναδέλφου πάνω στα προγράμματα κοινωφελούς χαρακτήρα. Θα εξειδικεύσω όμως την ερώτησή μου στο πρόγραμμα που αφορά τη συμμετοχή συγκεκριμένων ανέργων στη διαδικασία πρόληψης στη δασοπυρόσβεση. Εμείς, όταν παραλάβαμε τη διακυβέρνηση, ιδιαίτερα στον δασικό χώρο, βρήκαμε ένα πάρα πολύ μεγάλο πρόβλημα και ήταν αυτό της απουσίας έστω και της στοιχειώδους πρόληψης στην αντιπυρική προστασία των δασών. Γι' αυτό λοιπόν και κάναμε ένα βήμα, προωθήσαμε την απασχόληση συγκεκριμένων ανέργων, βεβαίως μέσα από ένα πρόγραμμα το οποίο θα εποπτευόταν από τις δασικές αρχές και ένα πρόγραμμα το οποίο χρηματοδοτούνταν από τον προϋπολογισμό του ΟΑΕΔ. Τον Αύγουστο λοιπόν του 2018 προσλάβαμε σε αυτή τη διαδικασία, σε αυτή τη δραστηριότητα, πέντε χιλιάδες εξήντα έξι ανέργους. Μετατρέψαμε δηλαδή ουσιαστικά την ανεργία σε εργασία. Πάρα πολύ σημαντικό αυτό και πρέπει να το λάβετε σοβαρά υπ' όψιν, κύριε Υπουργέ. Τι απόδοση είχαν; Ήταν τέτοια η απόδοσή τους και η συμμετοχή, που τουλάχιστον οι επισκέπτες της ορεινής υπαίθρου έβλεπαν σε όλη την Ελλάδα, παντού, τους συγκεκριμένους εργαζόμενους να εργάζονται και να καθαρίζουν χόρτα και κλαδιά και βεβαίως και με άλλες δασικές εργασίες, πάρα πολύ σημαντικές στο κομμάτι της πρόληψης. Γι' αυτό λοιπόν μόλις έληξε η σύμβαση, πριν τη λήξη της, την ανανεώσαμε, την παρατείναμε άλλους οκτώ μήνες. Έτσι λοιπόν τώρα βρισκόμαστε έναν μήνα πριν τη λήξη και της δεύτερης περιόδου, όπου οι απασχολούμενοι καλύπτουν ανάγκες πρόληψης, όχι μόνο πραγματοποιώντας καθαρισμούς, αλλά συμμετέχουν και σε άλλες διαδικασίες. Αυτό θα πρέπει να το λάβετε σοβαρά υπ' όψιν. Επίσης στο συγκεκριμένο πρόγραμμα έχει ενταχθεί η απόκτηση δεξιότητας πάνω στις συγκεκριμένες δουλειές, βεβαίως με ειδικά σεμινάρια τα οποία θα πραγματοποιηθούν επί θεμάτων που έχουν σχέση με το αντικείμενο της απασχόλησής τους. Και βεβαίως το τρίτο είναι ότι οι δασικές υπηρεσίες έχουν την υποχρέωση, με τη λήξη γενικά του προγράμματος, να δώσουν μία βεβαίωση όχι μόνο του χρόνου απασχόλησης αλλά και της ικανότητας για να κάνουν αυτές τις εργασίες, δηλαδή να υπηρετούν αυτό που λέμε το επάγγελμα του δασεργάτη. Πάνω απ' όλα, αυτό που θέλω να σας ρωτήσω είναι αν εσείς έχετε αποφασίσει να παρατείνετε το πρόγραμμα, ώστε αυτές οι υποχρεώσεις που σας είπα αλλά και οι ανάγκες που υπάρχουν για τη συγκεκριμένη διαδικασία να μπορούν να υπηρετηθούν, και βεβαίως όσον αφορά την απάντηση που θα δώσετε επειδή πρόκειται για μία δραστηριότητα που περισσότερο θα σας έλεγα ότι αφορά το Υπουργείο Περιβάλλοντος παρά το Υπουργείο Εργασίας πιστεύω ότι μια συνεννόηση μεταξύ σας πρέπει να υπάρχει.
Πριν δώσω τον λόγο στον κ. Μηταράκη καταθέτω στα Πρακτικά της Βουλής επιστολή του Γραμματέα της Κυβέρνησης που έχει δύο σκέλη: Το ένα αναφέρεται στις ερωτήσεις που συζητούνται σήμερα και το δεύτερο αναφέρεται στην ερώτηση που είπα ότι λόγω αναρμοδιότητας δεν θα απαντηθεί. Κατατίθεται για τα Πρακτικά της Βουλής.
Κύριε Μηταράκη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πράγματι τα προγράμματα της κοινωφελούς εργασίας έχουν δημιουργηθεί με συγχρηματοδότηση από τους ευρωπαϊκούς πόρους, όπως μας θύμισε ο κ. Κεγκέρογλου, εδώ και πολλά χρόνια με στόχο να αντιμετωπίσουν προβλήματα επανασύνδεσης μακροχρόνια ανέργων με την αγορά εργασίας για τη λήψη συγκεκριμένων δεξιοτήτων που θα βοηθήσουν τους ωφελούμενους να επανενταχθούν στην αγορά εργασίας. Διότι τα κοινωφελή, όπως γνωρίζετε, από τον σχεδιασμό τους δεν αποτελούν μια μόνιμη λύση για τους ανθρώπους που αντιμετωπίζουν προβλήματα ανεργίας. Στόχος, όμως, είναι η προσωρινή ανάσχεση του φαινομένου, που τα τελευταία χρόνια ήταν ιδιαίτερα υψηλό λόγω της οικονομικής κρίσης. Αυτά τα προγράμματα, όπως γνωρίζετε, σχεδιάζονται με τέτοιον τρόπο, ώστε να μην καλύπτουν πάγιες και διαρκείς ανάγκες. Έρχονται να καλύψουν ειδικά έργα που κάνουν οι δήμοι ή τα Υπουργεία για ενίσχυση της παροχής υπηρεσιών προς τους πολίτες. Ξεκίνησα λέγοντας ότι αυτά τα προγράμματα συγχρηματοδοτούνται από την Ευρωπαϊκή Ένωση. Γνωρίζετε, όμως - και θέλω να ενημερώσω και την Εθνική Αντιπροσωπεία - ότι σε περίπτωση παρατάσεως αυτών των προγραμμάτων διακόπτεται η συγχρηματοδότηση. Αυτά τα προγράμματα πλέον καλύπτονται αποκλειστικά από τον εθνικό προϋπολογισμό. Τα προγράμματα αυτά, λοιπόν, προκηρύσσονται με συγκεκριμένους όρους και κανόνες και με συγκεκριμένη διάρκεια. Όπως γνωρίζετε, η προηγούμενη κυβέρνηση είχε κάνει το Πρόγραμμα Α΄ για τα κέντρα ταυτοποίησης. Όταν ολοκληρώθηκε το πρόγραμμα, διακόπηκε. Και οι ωφελούμενοι βγήκαν από το πρόγραμμα της κοινωφελούς εργασίας. Άρα, γνωρίζετε ότι αυτά τα προγράμματα έχουν σχεδιαστεί με στόχο να ολοκληρώνονται. Η Κυβέρνηση ετοιμάζεται να ανακοινώσει ένα νέο πρόγραμμα τριάντα πέντε χιλιάδων ωφελούμενων, με στόχο την αντιμετώπιση της μακροχρόνιας ανεργίας. Επιτρέψτε μου να καταθέσω στα Πρακτικά μια επιστολή του Υπουργού Εργασίας, του κ. Ιωάννη Βρούτση, προς την Κεντρική Ένωση Δήμων Ελλάδος με ημερομηνία 19 Σεπτεμβρίου, όπου δίνει τις βασικές κατευθυντήριες γραμμές του νέου προγράμματος. [[Στο σημείο αυτό ο Υφυπουργός Εργασίας και Κοινωνικών Υποθέσεων κ. Νότης Μηταράκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αν μου επιτρέπετε, να κάνω και ένα πολιτικό σχόλιο, κυρίες και κύριοι συνάδελφοι. Εδώ και πάρα πολλά χρόνια, δυστυχώς, αυτά τα προγράμματα έχουν χρησιμοποιηθεί ως εμπόριο ελπίδας προς ωφελούμενους, οι οποίοι ξεκινάνε ένα πρόγραμμα συγκεκριμένης διάρκειας και μετά βρίσκονται αντιμέτωποι για πάρα πολλά χρόνια στα δικαστήρια και προσπαθούν να βρουν τον τρόπο από αυτά τα προγράμματα να μονιμοποιηθούν σε θέσεις εργασίας. Γνωρίζετε, όμως, ότι το Σύνταγμα στο άρθρο 103 έχει συγκεκριμένη πρόβλεψη για τον τρόπο που το δημόσιο λειτουργεί προγράμματα ορισμένης εργασίας. Άρα, τα προγράμματα αυτά ολοκληρώνονται στη λήξη τους. Και για την αντιμετώπιση των προβλημάτων που πράγματι υπάρχουν προχωρούμε άμεσα στη δημιουργία τριάντα πέντε χιλιάδων θέσεων στα προγράμματα κοινωφελούς απασχόλησης. Δεν τίθεται θέμα κενού τετραμήνου, όπως τέθηκε από τον κ. Κεγκέρογλου, για τον απλούστατο λόγο ότι αυτά τα προγράμματα, όπως είπα και στην αρχή, δεν σχεδιάζονται για να καλύψουν πάγιες και διαρκείς ανάγκες. Δεν μπορώ, όμως, να μην αναφερθώ σε δύο συγκεκριμένα υποπρογράμματα, όπως το πρόγραμμα που έχει να κάνει με το μεταναστευτικό. Λόγω της έξαρσης που αντιμετωπίζουμε αυτή τη στιγμή στις δομές, τίθεται εκεί ένα θέμα κατά πόσο μπορεί να υπάρξει κενό μεταξύ των προγραμμάτων, αυτό το τετράμηνο που ειπώθηκε πριν. Είναι κάτι το οποίο το Υπουργείο Εργασίας εξετάζει και θα λάβει σχετικές αποφάσεις αρκετά σύντομα. Επίσης αντιλαμβανόμαστε ότι το θέμα της δασικής προστασίας έχει και αυτό μια ιδιαιτερότητα. Βέβαια, μπαίνουμε αυτή τη στιγμή στη μη αντιπυρική περίοδο. Έχουμε ζητήσει από τους δήμους και τις περιφέρειες τα σχόλιά τους για τις ανάγκες που υπάρχουν. Και θα επανέλθουμε και σε αυτό το σημείο. Σας ευχαριστώ.
Πριν δώσω τον λόγο στους συναδέλφους, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 4 Οκτωβρίου 2019. Να σας ενημερώσω ότι από αύριο γίνεται έναρξη της «Ώρας του Πρωθυπουργού» και ο κύριος Πρωθυπουργός θα απαντήσει σε επίκαιρη ερώτηση του Προέδρου της Κοινοβουλευτικής Ομάδας ΜέΡΑ25 κ. Γιάνη Βαρουφάκη. «ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής) 1. Η με αριθμό 51/3/1-10-2019 επίκαιρη ερώτηση του Προέδρου της Κοινοβουλευτικής Ομάδας ΜέΡΑ25 κ. Γιάνη Βαρουφάκη προς τον Πρωθυπουργό, με θέμα: «Κατάργηση καταυλισμού Μόριας και εσωτερικών συνόρων». Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 53/1-10-2019 επίκαιρη ερώτηση του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιού προς τον Υπουργό Προστασίας του Πολίτη, με θέμα: «Συνθήκες φιλοξενίας αιτούντων άσυλο στο στρατόπεδο της Κορίνθου». 2. Η με αριθμό 43/24-9-2019 επίκαιρη ερώτηση της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Υγείας, με θέμα: «Αδυναμία προμήθειας αναγκαίων φαρμάκων για ογκολογικούς και αιματολογικούς ασθενείς του Πανεπιστημιακού Γενικού Νοσοκομείου Λάρισας». 3. Η με αριθμό 58/1-10-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Οικονομικών, με θέμα: «Την απόφαση του Δικαστηρίου της Ευρωπαϊκής Ένωσης σχετικά με το τσίπουρο - τσικουδιά». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 54/1-10-2019 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Προστασίας του Πολίτη, με θέμα: «Πλήρωση κενών οργανικών θέσεων της ΕΛ.ΑΣ.». 2. Η με αριθμό 49/30-9-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αναγκαία μέτρα ενσωμάτωσης κοινόχρηστων αυτοηλεκτροκινούμενων πατινιών στις ελληνικές πόλεις». 3. Η με αριθμό 59/1-10-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Ελλείψεις και προβλήματα στο Γενικό Νοσοκομείο Ξάνθης». 4. Η με αριθμό 45/25-9-2019 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Υγείας, με θέμα: «Δημιουργία χώρων εποπτευόμενης χρήσης». 5. Η με αριθμό 60/1-10-2019 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υποδομών και Μεταφορών, με θέμα: «Σοβαρές ελλείψεις αντισεισμικής θωράκισης στα σχολεία της χώρας». 6. Η με αριθμό 63/1-10-2019 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνη προς τον Υπουργό Οικονομικών, με θέμα: «Η αναπροσαρμογή των αντικειμενικών αξιών οδηγεί σε μεγάλη αύξηση των φορολογικών επιβαρύνσεων για την πλειοψηφία των ιδιοκτητών ακινήτων του Νομού Ηλείας και της ελληνικής περιφέρειας». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 409/28-8-2019 ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Μεγάλη ανησυχία και προβληματισμός για την εξάπλωση του ιού του Δυτικού Νείλου»». Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Άκουσα με σχετική έκπληξη τον κύριο Υπουργό να προβαίνει σε μία καταγγελία, η οποία αφορά το παρελθόν, όπως είπε, για εμπόριο ελπίδας, σχετικά με την απασχόληση των εργαζομένων στα προγράμματα κοινωφελούς εργασίας. Δεν ξέρω αν αυτό είναι καταγγελία για τον Υπουργό, τον κ. Βρούτση, ο οποίος έχει λειτουργήσει τρία προγράμματα κοινωφελούς εργασίας κατά τη διάρκεια της θητείας του ή αν είναι για την απελθούσα κυβέρνηση, η οποία έκανε μία παράταση τεσσάρων μηνών σε ένα πρόγραμμα με συγκεκριμένες αιτιολογίες. Και θα αναφερθώ σε αυτά τα οποία εγώ ζήτησα προκειμένου να καλύπτονται οι προϋποθέσεις με βάση τις οποίες το ΕΚΤ ενέκρινε αυτά τα προγράμματα. Είναι, βεβαίως, η επανασύνδεση, όπως είπαμε, με την εργασία ανθρώπων που για μεγάλο διάστημα έχουν ξεκοπεί. Είναι η απόκτηση δεξιοτήτων, αλλά και η υλοποίηση συγκεκριμένων δράσεων και έργων μικρής κλίμακας κοινωφελούς εργασίας που αφορούν τον δήμο, την περιφέρεια ή τον φορέα στον οποίο απασχολούνται. Εάν δηλαδή με τη λήξη του προγράμματος, για οποιονδήποτε λόγο, το έργο το οποίο ήταν ο αντικειμενικός στόχος να υλοποιηθεί, δεν έχει ολοκληρωθεί, τότε είναι πάρα πολύ λογικό να μην καλύπτεται αυτή η προϋπόθεση που έχει θέσει το ΕΚΤ, άρα θα πρέπει να προβλεφθεί η αντίστοιχη παράταση. Αυτό συμβαίνει στις περισσότερες περιπτώσεις. Όπου δεν έχουν αξιοποιηθεί, παρατύπως κατ' εσάς, για την κάλυψη κενών των υπηρεσιών, θα πρέπει να δείτε ότι δεν έχει ολοκληρωθεί το έργο. Για παράδειγμα, η ψηφιοποίηση ενός παλαιού αρχείου, η οποία γίνεται με πολλή επιτυχία από εργαζόμενους στην κοινωφελή εργασία με στόχο συγκεκριμένο σε αυτό το πρόγραμμα, να γίνει η ψηφιοποίηση ενός συγκεκριμένου αρχείου μιας υπηρεσίας, μιας περιφέρειας, εφόσον είναι στη μέση, δεν θεωρείται το πρόγραμμα ολοκληρωμένο. Άρα, δεν μπορεί να λήξει, κύριε Υπουργέ, το πρόγραμμα. Τα προγράμματα πρέπει να παραταθούν μέχρι την ολοκλήρωση τουλάχιστον των προγραμμάτων για τα οποία δημιουργήθηκαν και σχεδιάστηκαν. Άλλως, εάν θεωρείτε εσείς ότι οι εργαζόμενοι είναι για συγκεκριμένο χρόνο και όχι για συγκεκριμένο έργο, προκειμένου σε αυτό τον χρόνο να καλύψουν ανάγκες, τότε εσείς είστε αυτός ο οποίος υποστηρίζετε με την τοποθέτησή σας ότι καλύπτουν ανάγκες και κενά και την επαύριον θα καλύψουν αυτά τα κενά κάποιοι άλλοι. Καταλαβαίνετε σε λάθος λογική μπαίνετε, την οποία ο ίδιος απορρίψατε. Να πω ότι, βεβαίως, τα προγράμματα δασοπυρόσβεσης και για τα κέντρα μεταναστών δεν έχουν ολοκληρωθεί. Και θα πρέπει να γίνει παράταση. Το ίδιο πρέπει να γίνει και για όλα τα προγράμματα, για τους υπόλοιπους εργαζόμενους. Η πρότασή μας και το αίτημά μας είναι να παραταθούν, τουλάχιστον μέχρι τέλος του έτους, προκειμένου να δοθεί η δυνατότητα να ολοκληρώσουν και την απόκτηση των δεξιοτήτων που είναι στη μέση, αλλά κυρίως να ολοκληρωθούν τα προγράμματα και τα έργα και οι δράσεις μικρής κλίμακας για τα οποία δημιουργήθηκαν αυτά.
Ολοκληρώστε, κύριε συνάδελφε.
Ολοκληρώνω με μια φράση. Ως προς τη δεύτερη φάση, θα πρέπει, κατά την άποψή μου, να το συνδέσετε. Εάν μου πείτε, δηλαδή, ότι η δεύτερη φάση θα ολοκληρώσει τα έργα, τότε θα πρέπει στη δεύτερη φάση να έχουν δικαίωμα να εργαστούν οι ίδιοι άνθρωποι για να προχωρήσουμε. Δεν μπορεί να ισχύουν και τα δύο, να είναι διαφορετικά τα προγράμματα και να ολοκληρώσουν τα έργα της κλίμακας.
Κατανοητό.
Περιμένουμε, λοιπόν, τις απαντήσεις σας για το σύνολο των τριάντα χιλιάδων εργαζομένων και όχι μόνο για τους επτά χιλιάδες, που καλώς υπάρχει η σκέψη, από ό,τι φαίνεται, να παραταθούν τα προγράμματα τους και η εργασία τους.
Κύριε Αποστόλου, έχετε τον λόγο και θα έχετε σχετική ανοχή.
Κύριε Υπουργέ, τελικά εδώ και τριάντα μέρες πουλούσατε ελπίδα, όταν οι διαρροές τουλάχιστον που έφταναν στα αυτιά των συγκεκριμένων εργαζομένων ήταν ότι έχετε αποφασίσει παράταση. Μάλιστα χθες δημοσιεύματα είχαν και το ΦΕΚ που ετοιμάζατε για την τετράμηνη παράταση. Και σήμερα έρχεστε εδώ και λέτε: θα συνεννοηθούμε με τους δήμους, με τις τοπικές κοινότητες. Θέλω να μου απαντήσετε: έχετε κάνει καμμία συνεννόηση με το Υπουργείο Περιβάλλοντος; Διότι το συγκεκριμένο ζήτημα αφορά πρωτίστως δασικές υπηρεσίες του Υπουργείου Περιβάλλοντος. Και όταν μιλάμε για τροποποίηση, όσον αφορά αυτό που είπατε στην αρχή ότι θα έχουμε πρόβλημα, θα σας πω ότι δεν έχουμε κανένα πρόβλημα, γιατί εμείς ήδη είχαμε ερευνήσει το συγκεκριμένο θέμα και κάναμε την προηγούμενη παράταση. Και επιπλέον, επαναλαμβάνω, τινάζετε στον αέρα μια προσπάθεια που γίνεται αναβάθμισης της πρόληψης, όταν ήδη η Δασική Υπηρεσία, με απόφαση δική μας πλέον, επανέρχεται στη δασοπυρόσβεση. Δεν το λέμε μόνο εμείς. Υπάρχει το πόρισμα Γκολντάμερ, υπάρχουν οι επιστήμονες, υπάρχει ένας κόσμος ο οποίος πλέον έχει καταλάβει ότι η πρόληψη πρέπει να είναι το βασικότερο εργαλείο στη δασοπυρόσβεση. Και όλη αυτή τη δουλειά που έχει γίνει έρχεστε εσείς τώρα και την τινάζετε στον αέρα. Πώς, λοιπόν, η Δασική Υπηρεσία θα εφαρμόσει αυτά τα αντιπυρικά σχέδια που είναι υποχρεωμένη να έχει για την επόμενη αντιπυρική περίοδο, εάν δεν έχει ολοκληρωθεί η διαδικασία εκπαίδευσης, κατάρτισης, χορήγησης βεβαιώσεων, σεμιναρίων, όλο αυτό που είναι απαραίτητο για να μπορούν αυτοί οι άνθρωποι να υπηρετήσουν τις ανάγκες που θα έχουμε την επόμενη αντιπυρική περίοδο; Κύριε Υπουργέ, σας το λέω, είναι μεγάλη η ευθύνη που αναλαμβάνετε, εάν δεν παρατείνετε. Κι επιμένω εγώ στους οκτώ μήνες, διότι, αν πάτε στους τέσσερις μήνες, αρχές Απριλίου, που αρχίζει η επόμενη αντιπυρική περίοδος, θα αναλάβετε εσείς ένα τέτοιο βάρος, αυτούς τους ανθρώπους που θα έχουμε ανάγκη να τους διώξετε; Είναι πάρα πολύ σοβαρό το συγκεκριμένο ζήτημα και βεβαίως πέραν των ευθυνών που θα έχετε σε μια τέτοια περίπτωση, εγώ σας λέω και ένα άλλο και κλείνω. Οφείλετε, κύριε Υπουργέ, να στηρίξετε την περιβαλλοντική ρομφαία, που πρόσφατα ο Πρωθυπουργός σας «φόρεσε» στη Σύνοδο του ΟΗΕ για το κλίμα, γενικά για το μεγάλο θέμα που υπάρχει με τη δασοπροστασία. Άρα, λοιπόν, φροντίστε, για να μην εκτεθείτε, να παρατείνετε το συγκεκριμένο πρόγραμμα.
Κύριε Υπουργέ, πριν σας δώσω τον λόγο, με παρακάλεσε ο κ. Κεγκέρογλου, επειδή ως παλιός κοινοβουλευτικός ξέρει ότι δεν θα μπορούσε να ξαναπάρει τον λόγο, να σας υπενθυμίσω ότι για τους συγκεκριμένους εργαζόμενους στα συγκεκριμένα προγράμματα έχουν αρχίσει και βγαίνουν ήδη δικαστικές αποφάσεις που είναι υπέρ των εργαζομένων και παρακαλεί να το λάβετε και αυτό υπ' όψιν στην απάντησή σας. Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ευχαριστώ και τον κ. Κεγκέρογλου για την τελευταία επισήμανση, που αντιλαμβάνομαι. Κύριε Κεγκέρογλου, όταν είπα ότι αυτά τα προγράμματα έχουν ιστορικά χρησιμοποιηθεί ως εμπόριο ελπίδας, δεν αναφέρομαι στην ορθή λογική της δημιουργίας αυτών των προγραμμάτων. Σωστά υπάρχουν τα κονδύλια από την Ευρωπαϊκή Ένωση, ορθά υπάρχουν προγράμματα για την επανένταξη μακροχρόνια ανέργων, για τη δημιουργία δεξιοτήτων και άλλων κοινωνικών στόχων που επιτυγχάνονται με αυτό το πρόγραμμα. Απλώς έχουν ιστορικά χρησιμοποιηθεί και έχουν εγκλωβίσει νέα παιδιά ή μακροχρόνια ανέργους για πενταετίες, δεκαετίες και παραπάνω να βρίσκονται στα δικαστήρια για προγράμματα τα οποία δεν δημιουργήθηκαν ως εναλλακτική της πρόσληψης μονίμων υπαλλήλων, όπου απαιτούνται. Θα αναφερθώ στη Δασική Υπηρεσία και στον κ. Αποστόλου και στις ευθύνες του ΣΥΡΙΖΑ σε αυτόν τον τομέα. Ο στόχος αυτών των προγραμμάτων δεν είναι η δημιουργία μόνιμων θέσεων εργασίας στο δημόσιο. Για τη δημιουργία μόνιμων θέσεων εργασίας υπάρχουν προβλέψεις μέσω ΑΣΕΠ, σωστοί διαγωνισμοί, που πρέπει να τηρούνται. Και νομίζω ότι αυτή η κριτική, κύριε Κεγκέρογλου, ήταν γενικότερη και δεν αφορούσε τον σχεδιασμό συγκεκριμένων προγραμμάτων, που, όπως είπα, ορθά γίνονται και γι' αυτό η παρούσα Κυβέρνηση ετοιμάζεται να προκηρύξει το πρόγραμμα των τριάντα πέντε χιλιάδων θέσεων εργασίας. Θυμίζω ότι το πρώτο πρόγραμμα κοινωφελούς εργασίας του ΣΥΡΙΖΑ έληξε και αποχώρησαν οι εργαζόμενοι, δόθηκαν παρατάσεις σε αυτά τα προγράμματα που συνέπιπταν και με την προεκλογική περίοδο. Αντιλαμβάνεστε ότι καμμιά φορά μπορεί να υπάρχουν και πολιτικά κίνητρα πίσω από τις παρατάσεις που δόθηκαν πριν από λίγους μήνες. Ως προς το θέμα της υλοποίησης δράσεων, τόνισα ότι αυτά τα προγράμματα δεν έχουν σχεδιαστεί για να καλύπτουν πάγιες και διαρκείς ανάγκες των ΟΤΑ. Τα πρόσωπα, οι ωφελούμενοι που εντάσσονται σε αυτά τα προγράμματα καλούνται να καλύψουν δευτερεύοντα έργα και όχι πάγιες και διαρκείς ανάγκες της τοπικής αυτοδιοίκησης ή των Υπουργείων που συμμετέχουν στο πρόγραμμα. Θέτετε ένα πολύ ενδιαφέρον θέμα, ότι υπάρχουν δήμοι που δεν κατάφεραν να εκμεταλλευτούν σωστά το πρόγραμμα κοινωφελούς εργασίας και να ολοκληρώσουν τις δράσεις για τις οποίες έλαβαν προσωπικό μέσω του προγράμματος κοινωφελούς εργασίας. Αντιλαμβάνεστε ότι αυτό είναι ένα θέμα που πρέπει να το δουν οι ίδιοι οι δήμοι, γιατί δεν κατάφεραν στον χρόνο που προβλεπόταν από το πρόγραμμα να ολοκληρώσουν τις δράσεις. Ίσως σχεδιάστηκαν λάθος τα προγράμματα, ίσως δόθηκαν υποχρεώσεις στους εργαζόμενους που δεν ήταν εφικτό να υλοποιηθούν εντός οκτώ μηνών. Αντιλαμβάνεστε, όμως, ότι ο ΟΑΕΔ δεν μπορεί να εξετάσει ούτε να αξιολογήσει εντός λίγων ημερών όλα τα προγράμματα που υπάρχουν και το κατά πόσο αυτά έχουν ολοκληρώσει τις δράσεις τους ή όχι. Τονίζω, όμως, ότι, αν δεν έχουν ολοκληρώσει τις δράσεις τους, η ευθύνη δεν βαρύνει τον σχεδιαστή του προγράμματος, που είναι το Υπουργείο Εργασίας και ο ΟΑΕΔ. Ως προς το θέμα του δασικού προγράμματος, κατ' αρχάς, είναι εμφανής η αποτυχία της προηγούμενης κυβέρνησης να βρει μόνιμες λύσεις σε ένα πρόβλημα, που, όπως λέτε, είναι μόνιμο. Κακώς δημιουργήθηκε πρόγραμμα κοινωφελούς εργασίας, αν θέλετε τη γνώμη μου, αν οι ανάγκες είναι διαρκείς. Αν οι ανάγκες ήταν διαρκείς, έπρεπε το αρμόδιο Υπουργείο με προσλήψεις μόνιμου προσωπικού να κάλυπτε αυτές τις ανάγκες. Πράγματι, εντάχθηκαν πέντε χιλιάδες εργαζόμενοι - ωφελούμενοι σε αυτό το πρόγραμμα, χωρίς να υπάρχει καμμία εκπαίδευση, χωρίς να υπάρχουν καρέκλες να καθίσουν πολλές φορές στα δασαρχεία, χωρίς να υπάρχουν ρούχα, μπότες και οτιδήποτε άλλο χρειαζόταν. Και είχαμε βρεθεί λόγω της παντελούς έλλειψης σχεδιασμού να έχουμε περιστατικά, όπως ένα που θα σας περιγράψω. Στο νησί μου, στη Χίο, οι εργαζόμενοι σε αυτό το πρόγραμμα συμμετείχαν στην αποψίλωση δέντρων και στον καθαρισμό, ώστε να μειώσουμε τον κίνδυνο πυρκαγιάς. Τα άφησαν στο έδαφος, δεν υπήρχε σχεδιασμός να υπάρχουν φορτηγά να τα πάρουν, γιατί δεν υπήρχε πρόβλεψη στον προϋπολογισμό να υπάρχουν φορτηγά, και βρεθήκαμε τον Αύγουστο να έχουμε κομμένα ξύλα ως καύσιμη ύλη για πυρκαγιά, αυξάνοντας τον κίνδυνο πρόκλησης δασικής πυρκαγιάς. Ήταν ένα πρόγραμμα που σχεδιάστηκε με προχειρότητα, χωρίς να λάβει υπ' όψιν τις μόνιμες ανάγκες. Πρέπει, λοιπόν, να υπάρχει μια πιο ουσιαστική αντιμετώπιση των θεμάτων που αφορούν τη δασική προστασία. Τόνισα στην πρωτολογία μου - και επαναλαμβάνω - ότι αντιλαμβάνομαι ότι, ειδικά για αυτό το θέμα, όπως και για τα θέματα των ωφελούμενων που συμμετέχουν σε προγράμματα χορήγησης ασύλου στα κέντρα ταυτοποίησης, λόγω της έξαρσης του μεταναστευτικού, πράγματι, υπάρχει ένα ζήτημα το οποίο πρέπει άμεσα να αντιμετωπίσουμε. Η γενική εικόνα είναι ότι αυτά τα προγράμματα κοινωφελούς εργασίας καλώς υπάρχουν, θα συνεχίσουν να υπάρχουν. Θα προκηρυχθεί νέο πρόγραμμα, το οποίο θα έχει συγκεκριμένο αριθμό ωφελουμένων, θα έχει συγκεκριμένα κριτήρια ένταξης και θα έχει και συγκεκριμένη διάρκεια, γιατί αυτό είναι το νόημα των προγραμμάτων. Το νόημα δεν είναι να εγκλωβίσουμε μια νέα γενιά ανθρώπων, οι οποίοι θα προσπαθούν διά της δικαστικής εξουσίας να πληρώνουν εργατολόγους για πάρα πολλά χρόνια, για να βρουν έναν τρόπο να μονιμοποιηθούν. Αυτά τα προγράμματα δεν σχεδιάστηκαν ως αντικατάσταση της ανάγκης το δημόσιο να δημιουργεί μόνιμες θέσεις εργασίας για να καλύπτει τις πάγιες και διαρκείς ανάγκες. Και ο σωστός σχεδιασμός είναι αυτός, κυρίες και κύριοι συνάδελφοι, όπου το δημόσιο έχει μόνιμες ανάγκες, όπου το δημόσιο έχει την οικονομική δυνατότητα να χρηματοδοτήσει αυτές τις ανάγκες, πρέπει να προκηρύσσει μόνιμες θέσεις εργασίας. Αυτά τα προγράμματα έρχονται με συγχρηματοδότηση της Ευρωπαϊκής Ένωσης, που δεν ισχύει σε περίπτωση παράτασης. Καταπίπτουν στον εθνικό προϋπολογισμό, όταν δίνεται παράταση. Αυτά τα προγράμματα έρχονται για να βοηθήσουν την επανένταξη, όχι για να προσλάβουν κόσμο στο δημόσιο. Σας ευχαριστώ πάρα πολύ, κύριε Πρόεδρε.
Κύριε Πρόεδρε, επιτρέψτε μου να μιλήσω ένα λεπτό.
Κύριε Αποστόλου, όχι σήμερα, διότι είδατε ότι πρέπει στις 10.30΄ - που δεν θα τελειώσουμε στις 10.30΄ - να συνεχίσουμε…
Κύριε Πρόεδρε, δώστε μου μισό λεπτό, γιατί δεν έχει καταλάβει ο κύριος Υφυπουργός ότι αυτοί παίρνουν πτυχίο - βεβαίωση δεξιότητας δασεργάτη. Αυτοί, λοιπόν, αύριο - μεθαύριο, όταν η Δασική Υπηρεσία θα προκηρύσσει εργασίες που αφορούν την πρόληψη, είναι που δικαιούνται για να συμμετάσχουν. Δεν μπορεί άλλος, αν δεν έχει αυτή τη δεξιότητα. Άρα, λοιπόν, δεν λέμε εμείς ότι θα καλύπτουν αυτοί πάγιες και διαρκείς ανάγκες. Οι ανάγκες είναι διαρκείς, θα τις καλύπτουν μόνο αυτοί γιατί έχουν την ικανότητα.
Ας το είχατε προβλέψει.
Προχωρούμε με την πρώτη με αριθμό 62/1-10-2019 επίκαιρη ερώτηση δεύτερου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας και Κοινωνικών Υποθέσεων, με θέμα: «Για τους εργαζόμενους στην επιχείρηση “S/M ΚΑΡΥΠΙΔΗΣ” (πρώην “S/M Αρβανιτίδης”)». Θα απαντήσει ο κ. Μηταράκης. Ορίστε, κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, γνωρίζετε ότι από το 2016 οι εργαζόμενοι στην επιχείρηση Καρυπίδης - σουπερμάρκετ είναι - αγωνίζονται για τα δικαιώματά τους. Ο εμπαιγμός τους απ' όλους τους κρίκους του συστήματος δεν έχει προηγούμενο. Πρόσφατα δικαιώθηκαν δικαστικά. Τώρα βρίσκονται μπροστά στην πιθανότητα να χρειαστεί να εμπλακούν σε νέους, μακρόχρονους δικαστικούς αγώνες. Σας σημειώνουμε ότι το Πολυμελές Πρωτοδικείο Αθηνών, με την απόφασή του, κήρυξε σε πτώχευση την εταιρεία «Αφοί Καρυπίδη Ανώνυμη Εμπορική και Εξαγωγική Εταιρεία». Με βάση αυτή την απόφαση, ορίστηκε σύνδικος και η απόφαση αυτή δημοσιεύτηκε στις 2 Απριλίου του 2019. Η σύνδικος ξεκίνησε να στέλνει καταγγελίες συμβάσεων εργασίας τον Ιούλιο του 2019, με ημερομηνία απόλυσης όχι την τρέχουσα ημερομηνία, αλλά αυτή της απόφασης που κηρύχθηκε η πτώχευση, δηλαδή 2 Απριλίου. Η διαδικασία αυτή ξεκίνησε από τον Ιούλιο με αποστολές προς τους εργαζομένους των καταστημάτων της επαρχίας και συνεχίζεται μέχρι και σήμερα με τους εργαζόμενους των καταστημάτων της Θεσσαλονίκης. Η ενέργεια αυτή, κύριε Υπουργέ, του συνδίκου, να καλεί τους εργαζόμενους να υπογράψουν απολύσεις με ημερομηνία ακόμη και πριν από έξι μήνες, έχει σοβαρές συνέπειες στα δικαιώματα των εργαζομένων, όπως, για παράδειγμα, για τη λήψη του επιδόματος ανεργίας. Ο εργαζόμενος οφείλει να καταθέσει την αίτηση μέχρι και σαράντα ημέρες από την καταγγελία της εργασίας του. Σε αντίθετη περίπτωση, απλά χάνει το επίδομα. Μία συνέπεια αυτή. Ή μπαίνει στη διαδικασία να αποδείξει γιατί καταθέτει εκπρόθεσμα την αίτηση για το επίδομα ανεργίας. Να θυμίσουμε ότι οι εργαζόμενοι αυτοί είναι ιδιαίτερα επιβαρυμένοι οικονομικά και ότι ακόμα και σήμερα διεκδικούν τα δεδουλευμένα τους από το 2016. Επιπλέον, κύριε Υπουργέ, με τον τρόπο αυτό οι εργαζόμενοι χάνουν δικαιώματα σχετικά με τον τρόπο που θα λάβουν τα οφειλόμενα δεδουλευμένα από την επιχείρηση, καθώς αλλάζουν οι όροι ικανοποίησης προ και μετά την πτώχευση. Από τον νόμο προβλέπεται ότι η πτώχευση δεν αποτελεί λόγο λύσης της σύμβασης εργασίας, ότι ο μισθωτός ακόμα και μετά την κήρυξη της πτώχευσης, διατηρεί όλα τα εργασιακά του δικαιώματα, όπως, ενδεικτικά, τις αξιώσεις του για επιδόματα εορτών, επιδόματα αδείας και ούτω καθεξής. Οι απαιτήσεις των εργαζομένων που γεννήθηκαν πριν από την πτώχευση αποτελούν, σύμφωνα με το νομικό πλαίσιο, όπως λέγεται εκεί στον νόμο, πτωχευτικά μισθώματα και δη προνομιακά, λέει, ικανοποιούνται από τον νόμο. Η σύνδικος, παρά το γεγονός ότι είναι υπεύθυνη για την καθυστέρηση των απολύσεων επί έξι μήνες, επιμένει να παραβλέπει τον νόμο και καλεί τους εργαζόμενους να κινηθούν δικαστικά. Σας ρωτάμε ποιες ενέργειες θα κάνετε ως Κυβέρνηση, ώστε να σταματήσει, αν θέλετε, αυτή η παράνομη ενέργεια της συνδίκου και να δικαιωθούν οι εργαζόμενοι στην επιχείρηση Καρυπίδης.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Πράγματι η υπόθεση Καρυπίδης έχει απασχολήσει πολλαπλά και την ελληνική δικαιοσύνη και το Υπουργείο Εργασίας. Και, όπως γνωρίζετε, το Τμήμα Συντονισμού Επιθεώρησης Εργασιακών Σχέσεων της Κεντρικής Μακεδονίας έχει υποβάλει μηνυτήρια αναφορά κατά της επιχείρησης και η διαφορά θα συζητηθεί στο Πλημμελειοδικείο Θεσσαλονίκης τον Δεκέμβριο του 2019. Υπάρχει η απόφαση του Μονομελούς Πρωτοδικείου Θεσσαλονίκης του Μαρτίου του 2019, ως προς τα εργασιακά δικαιώματα των εργαζομένων της εταιρείας, και επίσης είχε δοθεί στο παρελθόν και έκτακτη οικονομική ενίσχυση στους εγκλωβισμένους εργαζόμενους της επιχείρησης Καρυπίδης. Είναι ένα θέμα γενικότερο, που ως Υπουργείο εξετάζουμε και θα ανακοινώσουμε συγκεκριμένες ενέργειες για το θέμα της αντιμετώπισης περιπτώσεων που βρίσκονται εργαζόμενοι εγκλωβισμένοι, απλήρωτοι μακροχρόνια σε επιχειρήσεις που αντιμετωπίζουν έντονα προβλήματα επιβίωσης ή βρίσκονται στη διαδικασία πτώχευσης. Όπως γνωρίζετε, και στο αναπτυξιακό νομοσχέδιο υπάρχουν σχετικά άρθρα, τα οποία έρχονται να στηρίξουν την εργασία σε αυτές τις επιχειρήσεις. Θέτετε συγκεκριμένα ερωτήματα, τα οποία είναι πάρα πολύ σωστά. Το πρώτο ερώτημα είναι για τον τύπο της απόλυσης που ο σύνδικος επέλεξε να κοινοποιήσει. Κατ' αρχάς, ορθά λέτε ότι δεν είναι αυτοδίκαιη η λύση μιας εργασιακής σχέσης σε περίπτωση πτώχευσης. Είναι μια δυνατότητα που έχει ο σύνδικος να εκτελέσει, σε περίπτωση που αυτό κρίνεται ότι είναι υπέρ της πτωχευτικής διαδικασίας. Ως προς τον χρόνο, είναι ένα αντικείμενο το οποίο θα λυθεί από τη δικαιοσύνη. Υπάρχει νομολογία, υπάρχουν δικαστικές αποφάσεις. Για να είναι έγκυρη, βέβαια, η απόλυση, πρέπει να έχει ορθό τύπο και πρέπει να καταβληθεί και η σχετική αποζημίωση. Ως προς το θέμα του επιδόματος ανεργίας, επικοινώνησα με τον ΟΑΕΔ και η άποψη του ΟΑΕΔ είναι ότι έχουν την προθεσμία που αναφέρεται από την ημέρα κοινοποίησης της απόφασης απόλυσης. Κατά συνέπεια δεν εμποδίζονται οι εργαζόμενοι στην υπό πτώχευση επιχείρηση να ενταχθούν στο επίδομα ανεργίας. Αναφέρατε και εσείς ότι υπάρχει αυτή η δυνατότητα της δικαιολόγησης. Η άποψη του ΟΑΕΔ είναι ότι ο χρόνος της κοινοποίησης είναι επαρκής, για να καταδείξει ότι είναι εντός της νομίμου προθεσμίας το αίτημα που υποβάλλεται για τη χορήγηση επιδόματος ανεργίας. Θέλω, επίσης, να σας πω ότι υπάρχει ένα αίτημα του σωματείου το οποίο άμεσα θα υλοποιηθεί, για να υπάρξει μια τριμερής συνάντηση, για να επιλυθούν τα προβλήματα που η ερώτησή σας ορθά θέτει ότι υπάρχουν αυτή τη στιγμή στην υπό πτώχευση εταιρεία. Ευχαριστώ πολύ.
Ορίστε, κύριε συνάδελφε, κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, όντως, δεν περιμέναμε κάποια άλλη απάντηση από αυτή που δώσατε. Είναι πανομοιότυπες οι απαντήσεις και πριν, με την προηγούμενη κυβέρνηση, ότι οι Επιθεωρήσεις Εργασίας κάνουν αυτό, κάναμε μήνυση, περιμένουμε τα δικαστήρια. Αυτή είναι η μόνιμη απάντηση, με όποιο πρόσημο βέβαια και αν έχει η Κυβέρνηση μέχρι τώρα. Είναι γνωστό ότι υπάρχουν πτωχευμένες επιχειρήσεις και πάμπλουτοι επιχειρηματίες. Το νομοθετικό πλαίσιο που διέπει όλη αυτή τη λειτουργία του συστήματος πάνω από όλα διασφαλίζει τον εργοδότη και όχι τους εργαζόμενους. Και οι εργαζόμενοι χρόνια τώρα παλεύουν σε τέτοιες επιχειρήσεις, που είναι αποτέλεσμα αυτής της μορφής οργάνωσης της οικονομίας, να δικαιωθούν. Όμως, βρίσκονται αντιμέτωποι με όλες αυτές τις ρυθμίσεις που διέπουν το Πτωχευτικό Δίκαιο. Λέτε για τον χρόνο της ανεργίας, ότι ο ΟΑΕΔ μπορεί να δικαιολογήσει ότι αυτός θα είναι από την ημερομηνία της κοινοποίησης της απόλυσης και όχι από την ημερομηνία που έχει γίνει. Αυτό, όμως, δεν λύνει το πρόβλημα. Οι εργαζόμενοι είναι σε πολύ δεινή κατάσταση σήμερα. Αν θέλετε, δεν μπαίνουν στο ταμείο ανεργίας. Τόσους μήνες είναι στην ανεργία και χωρίς εισόδημα. Είπατε ότι το νέο εργασιακό νομοσχέδιο λύνει τέτοια ζητήματα. Το νέο εργασιακό νομοσχέδιο είναι γνωστό ότι είναι οδοστρωτήρας εργασιακών δικαιωμάτων - έτσι το χαρακτήρισε η εργατική τάξη - γι' αυτό και είχαμε χθες την απεργία, που, παρ' όλα αυτά που λέτε, ότι δεν είχε επιτυχία, σας πείραξε πάρα πολύ, ως Κυβέρνηση, με αποτέλεσμα ο ίδιος ο Πρωθυπουργός να κάνει απαράδεκτες δηλώσεις για αυτή την κινητοποίηση των εργαζομένων χθες σε όλη την Ελλάδα. Είναι γνωστό ότι το εργασιακό νομοσχέδιο καταργεί τις κλαδικές συλλογικές συμβάσεις. Είναι γνωστό ότι οι εξαιρέσεις για τις κλαδικές συλλογικές συμβάσεις είναι πολλές και τέτοιες επιχειρήσεις, οι οποίες πτωχεύουν ακόμα και δόλια, εσείς θα τις εξαιρείτε από την εφαρμογή των κλαδικών συλλογικών συμβάσεων, γιατί θα έχουν οικονομική αδυναμία και ο Υπουργός θα είναι ο κύριος ηγεμόνας αυτής της ιστορίας, να αποφασίζει ποια επιχείρηση θα εξαιρείται, ποιο σωματείο θα είναι αντιπροσωπευτικό και όλα αυτά που έχουμε αναδείξει όλη αυτή την περίοδο. Πιστεύουμε ότι το εργατικό κίνημα θα συνεχίσει τον αγώνα για να ανατρέψει αυτό το σχέδιο νόμου, για να μπορέσει να κατοχυρώσει τα δικαιώματά του και τα δικαιώματα αυτών των εργαζομένων σε αυτές τις επιχειρήσεις που εσείς σήμερα αυτό που υλοποιούν, αν θέλετε, de facto, το νομοθετείτε.
Ορίστε, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, στην πρωτολογία μου ανέπτυξα πολλαπλές ενέργειες στις οποίες προβαίνει το Υπουργείο Εργασίας για να στηρίξει τους εργαζόμενους στην υπό πτώχευση εταιρεία. Μίλησα για την άμεση τριμερή συνάντηση που θα γίνει, για να μπορέσουμε να επιλύσουμε με έναν φιλικό τρόπο τα προβλήματα που έχουν δημιουργηθεί. Σας είπα ότι ο ΟΑΕΔ αποδέχεται την ημερομηνία κοινοποίησης ως το σημείο έναρξης του δικαιώματος υποβολής αιτήματος επιδόματος ανεργίας. Σας είπα, επίσης, ότι το Υπουργείο Εργασίας έχει το ίδιο προσφύγει στη δικαιοσύνη εναντίον της εταιρείας και αναμένουμε την εκδίκαση τον Δεκέμβριο. Φυσικά, σε ένα ευνομούμενο κράτος η δικαστική εξουσία, τα δικαστήρια είναι εκεί, για να στηρίξουν τα δικαιώματα των εργαζομένων. Η Κυβέρνηση πιστεύει, αφ' ενός, στον εκσυγχρονισμό του νομοθετικού πλαισίου που διέπει τη σχέση εργασίας, για να στηρίξουμε τις θέσεις εργασίας πλήρους απασχόλησης. Από την άλλη, έχουμε ξεκαθαρίσει από την πρώτη στιγμή ότι θα επιδείξουμε μηδενική ανοχή απέναντι σε εργοδότες που δεν τηρούν την εργατική νομοθεσία. Γι' αυτό, από την πρώτη ημέρα της ανάληψης της ευθύνης της διακυβέρνησης της χώρας από την Κυβέρνηση, έχουν εντατικοποιηθεί οι έλεγχοι της Επιθεώρησης Εργασίας και του ΕΦΚΑ σε όλη τη χώρα, για να αντιμετωπίσουν προβλήματα παραβατικότητας. Ως προς το θέμα της απεργίας, το θέμα του συνδικαλιστικού νόμου, κύριε συνάδελφε, θα μας δοθεί η ευκαιρία κατά τη συζήτηση του νομοσχεδίου να μπούμε στις λεπτομέρειες αυτού του νόμου. Στόχος του Υπουργείου Εργασίας είναι να στηρίξει το συνδικαλιστικό κίνημα, τη συμμετοχή των εργαζομένων στο συνδικαλιστικό κίνημα, που είναι η δύναμη του εργατικού κινήματος. Συνδικάτα και σωματεία με αυξημένη συμμετοχή αποτελούν δύναμη για τον εργαζόμενο. Επίσης, θέλουμε να υπάρξει διαφάνεια στα θέματα λειτουργίας των συνδικάτων. Ήδη ξέρετε ότι και το ΠΑΜΕ αλλά και άλλες οργανώσεις έχουν καταγγείλει την ύπαρξη οργανώσεων - σφραγίδα, οι οποίες επηρεάζουν την ορθή λειτουργία των τριτοβάθμιων οργανώσεων. Άρα φαντάζομαι ότι κι εσείς θα έχετε μια θετική στάση στο να ξεκαθαριστεί ποια είναι τα συνδικάτα τα οποία πράγματι εκφράζουν τους εργαζόμενους, οι οποίοι φυσικά έχουν την απόλυτη ελευθερία σε ένα δημοκρατικό κράτος να συνδικαλίζονται. Εμείς, παράλληλα, ενισχύουμε με κάθε τρόπο τον κοινωνικό διάλογο. Σας ευχαριστώ πολύ.
Προχωρούμε στη δεύτερη με αριθμό 271/8-8-2019 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καταπολέμηση της tuta absoluta και αποζημίωση παραγωγών». Στην ερώτηση του κυρίου συναδέλφου θα απαντήσει ο Υφυπουργός Αγροτικής Ανάπτυξης και Τροφίμων κ. Κωσταντίνος Σκρέκας Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κατέθεσα γραπτώς αυτή την ερώτηση που αφορά ένα μεγάλο πρόβλημα που έχει δημιουργηθεί στις θερμοκηπιακές καλλιέργειες για την παραγωγή ντομάτας. Είναι η προσβολή που δέχτηκαν οι καλλιέργειες από την tuta absoluta, η οποία, εκτός των μεγάλων καταστροφών, έχει προκαλέσει και απογοήτευση στους παραγωγούς, οι οποίοι δεν προχωρούν στην παραγωγή ντομάτας. Δεν προχωρούν πλέον στην καλλιέργεια ντομάτας και λόγω του ότι είναι μεγάλες οι ζημιές, αλλά και λόγω του ότι δεν καλύφθηκαν από κανένα πρόγραμμα. Το κόστος αντιμετώπισης είναι τεράστιο και, βεβαίως, δεν τους εγγυάται κανείς ότι όλα αυτά τα οποία θα δαπανήσουν στην καλλιέργεια θα βρουν ανταπόκριση. Να πούμε, λοιπόν, ότι το αποτέλεσμα είναι να μειώνεται κατακόρυφα η ελληνική παραγωγή, να αυξάνονται οι εισαγωγές και, μάλιστα, σε υψηλές τιμές. Από την εκπρόθεσμη απάντηση που μας έδωσε το Υπουργείο φαίνεται ότι υπάρχει επιστημονικός τρόπος αντιμετώπισης του προβλήματος. Προτείνονται από την απάντηση των υπηρεσιών του Υπουργείου μέτρα φυτοπροστασίας, αλλά με μια διαφορά. Είναι τεράστιο το κόστος αυτής της φυτοπροστασίας, άρα αποβαίνει ασύμφορη η παραγωγή στην πράξη. Το δεύτερο στοιχείο είναι ότι ο «ΕΛΓΟ - ΔΗΜΗΤΡΑ», ο οποίος ασχολήθηκε με το πρόβλημα, το διαπιστώνει απόλυτα. Βεβαίως, και οι υπηρεσίες του ΕΛΓΑ το έχουν διαπιστώσει, καθώς και του Υπουργείου Αγροτικής Ανάπτυξης. Πρότεινε, λοιπόν, ο «ΕΛΓΟ - ΔΗΜΗΤΡΑ», όπως μας λέει στην απάντηση, ένα καινοτόμο πρόγραμμα ολοκληρωμένης διαχείρισης καλλιέργειας ντομάτας - θερμοκηπιακές καλλιέργειες - , το οποίο όμως δεν έχει αποδεχτεί μέχρις ώρας το Υπουργείο Αγροτικής Ανάπτυξης, για να το υλοποιήσει. Το ερώτημα, λοιπόν, είναι, ενώ υπάρχει επιστημονική μέθοδος καταπολέμησης, ενώ υπάρχει η πρόταση για συγκεκριμένο πρόγραμμα, γιατί δεν αναζητείται τρόπος χρηματοδότησης αυτού του προγράμματος, μόνο παραπέμπεται γενικά και αόριστα σε μελλοντικά προγράμματα; Δηλαδή, όταν θα έχει ουσιαστικά κατοχυρωθεί η ντομάτα ως ένα εισαγωγικό προϊόν, τότε θα έρθετε, εκ των υστέρων, να πείτε ότι τώρα πήραμε τις εγκρίσεις; Γνωρίζουμε πολύ καλά και από το παρελθόν ότι υπάρχει τρόπος τροποποίησης των προγραμμάτων και χρηματοδότησης των συγκεκριμένων δράσεων. Θέλω, λοιπόν, καθαρά την τοποθέτηση της πολιτικής ηγεσίας του Υπουργείου Αγροτικής Ανάπτυξης και Τροφίμων για το πώς σκέφτεται να αντιμετωπίσει το πρόβλημα. Ευχαριστώ, κύριε Πρόεδρε.
Ορίστε, κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Πράγματι, κύριε συνάδελφε, η παρουσία του εντόμου tuta absoluta διαπιστώθηκε για πρώτη φορά στη χώρα το 2009 και συγκεκριμένα στην περιοχή Πλάτανος του Νομού Χανίων της Κρήτης. Σε σύντομο χρονικό διάστημα η παρουσία του εντόμου καταγράφηκε σχεδόν σε όλη την επικράτεια της χώρας, ενώ κατά τα πρώτα έτη της παρουσίας του προξένησε σημαντικές ζημιές σε καλλιέργειες και υπαίθριας αλλά και θερμοκηπιακής ντομάτας, όπως συμβαίνει συνήθως με την εισβολή ενός νέου είδους εντόμου σε μία περιοχή, καθώς η είσοδος ενός νέου φυτοφάγου εχθρού δεν δύναται να αντιμετωπιστεί και να ελεγχθεί με τις συνήθεις αγρονομικές πρακτικές των καλλιεργητών. Στη συνέχεια, οι επιδράσεις περιορίστηκαν μέσω της απόκτησης και κατάλληλης τεχνογνωσίας αλλά και ενημέρωσης των παραγωγών και γεωπόνων καθώς και μέσα από τη δράση ιθαγενών φυσικών εχθρών του εντόμου. Το έντομο tuta absoluta θεωρείται πλέον εγκατεστημένο στην Ελλάδα. Εκτός από τις ντομάτες, δυστυχώς μπορεί να προσβάλει επίσης καλλιέργειες - όπως, για παράδειγμα, μελιτζάνας, πιπεριάς, πατάτας, καπνού - αλλά και διάφορα αυτοφυή φυτά. Τι έχει γίνει από το Υπουργείο Αγροτικής Ανάπτυξης και Τροφίμων; Πρώτον, έχουν εγκριθεί χημικά σκευάσματα για την αντιμετώπιση του tuta absoluta από το 2009. Η αρμόδια Διεύθυνση Προστασίας Φυτικής Παραγωγής αντέδρασε άμεσα τότε, ζητώντας από τις εταιρείες φυτοπροστατευτικών προϊόντων να υποβάλουν σχετικές αιτήσεις αρχικά για τη χορήγηση κατά παρέκκλιση αδειών και εν συνεχεία για τη χορήγηση οριστικών εγκρίσεων. Στις αρχές του 2010 χορηγήθηκαν οι πρώτες έντεκα κατά παρέκκλιση άδειες, για επτά διαφορετικές δραστικές ουσίες. Κατά παρέκκλιση άδειες χορηγήθηκαν άλλες δύο φορές, τον Ιούνιο και τον Δεκέμβριο του 2010. Στη συνέχεια ολοκληρώθηκαν οι διαδικασίες και χορηγήθηκαν οριστικές εγκρίσεις για την καταπολέμηση του εντόμου, ο αριθμός των οποίων αυξάνεται διαρκώς. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Για την αντιμετώπιση του εχθρού του, της tuta, όπως συνηθίζεται να λέγεται, στην καλλιέργεια της ντομάτας έχουν έγκριση, σύμφωνα με τη βάση δεδομένων του Υπουργείου μας, συνολικά τριάντα πέντε σκευάσματα φυτοπροστατευτικών προϊόντων. Υπάρχουν επίσης, εγγεγραμμένα στον Εθνικό Κατάλογο Σκευασμάτων Φυτοπροστασίας Μακροοργανισμών σκευάσματα που μπορούν να χρησιμοποιηθούν και σε βιολογικές καλλιέργειες. Ο εν λόγω κατάλογος να σημειώσω ότι είναι αναρτημένος στην ιστοσελίδα του Υπουργείου Αγροτικής Ανάπτυξης και Τροφίμων. Οι παραγωγοί τι πρέπει να κάνουν; Πρέπει να εφαρμόζουν πρόγραμμα ολοκληρωμένης αντιμετώπισης, όπως συστήνει και το «Μπενάκειο Ινστιτούτο», ίδρυμα ολοκληρωμένης αντιμετώπισης εχθρών και καλλιεργειών, ώστε να επιτυγχάνεται η αποτελεσματική και αειφόρος διαχείριση των φυτοπροστατευτικών προβλημάτων. Τα μέτρα που προτείνονται για την ολοκληρωμένη αντιμετώπιση του tuta περιλαμβάνουν πρώτον, καλλιεργητικά προληπτικά μέτρα, δεύτερον, βιολογική αντιμετώπιση, τρίτον, χημική αντιμετώπιση και, τέταρτον, παρακολούθηση των πληθυσμών του εντόμου και εφαρμογή εναλλακτικών μεθόδων, λαμβάνοντας υπ' όψιν την αναγκαία διαχείριση για την αποτροπή της ανάπτυξης της ανθεκτικότητας σε ζιζανιοκτόνα.
Ορίστε, κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Αναφέρθηκα στο πρόβλημα το οποίο υπάρχει με τις καταστροφές που προκαλούνται από την tuta. Και βεβαίως, αναφέρθηκα και στις δυνατότητες που υπάρχουν για την αντιμετώπιση του προβλήματος όπως αυτές εκτίθενται από τις υπηρεσίες του Υπουργείου Αγροτικής Ανάπτυξης και Τροφίμων. Το Υπουργείο Αγροτικής Ανάπτυξης με δυο λόγια τι λέει; Υπάρχει δυνατότητα φυτοπροστασίας, αλλά το κόστος είναι πάρα πολύ μεγάλο. Και δεύτερον, μπορεί να εφαρμοστεί το πρόγραμμα σεξουαλικής σύγχυσης ή αλλιώς «ΚΟΜΦΟΥΖΙΟ», το οποίο εφαρμόζεται σε άλλες περιπτώσεις και χρηματοδοτείται ως εναλλακτικό περιβαλλοντικό πρόγραμμα από το Υπουργείο Αγροτικής Ανάπτυξης και Τροφίμων. Αυτά τα δύο λένε οι υπηρεσίες. Μπορεί και το ένα και το άλλο. Φαίνεται ότι υπάρχει σύγχυση, αλλά στην πολιτική εξουσία. Δεν υιοθετεί το πρόγραμμα σεξουαλικής σύγχυσης και λέει «δεν έχουμε τώρα τη δυνατότητα τροποποίησης» κ.λπ.. Μα, τώρα γίνονται οι ζημιές, τώρα καταστρέφεται η παραγωγή, τώρα ξεκόβονται οι Έλληνες καλλιεργητές από ένα παραδοσιακό προϊόν, το οποίο ήταν θέμα ελληνικής παραγωγής. Αυτό που ζητάω, λοιπόν, είναι να επανεξετάσετε τη θέση σας για τη χρηματοδότηση του καινοτόμου προγράμματος ,όπως το πρότεινε ο ΕΛΓΟ, για τη διαχείριση του προβλήματος. Και, βεβαίως, μέσα σε αυτό, όπως λένε οι υπηρεσίες, μπορεί να υπάρχει και το πρόγραμμα σεξουαλικής σύγχυσης. Το δεύτερο που ζητάω είναι να εξετάσετε τη δυνατότητα να αποζημιώσετε τους ανθρώπους. Μόνο σας είπατε - και πολύ ορθά - ότι εκ των υστέρων το Υπουργείο ήρθε και ενέκρινε φάρμακα και τρόπους φυτοπροστασίας. Εκ των υστέρων! Τι σημαίνει αυτό; Ότι το ίδιο το Υπουργείο έχει τεράστιες ευθύνες που απαγόρευε στους παραγωγούς να χρησιμοποιούν φυτοπροστατευτικά προκειμένου να αντιμετωπιστεί το πρόβλημα. Άρα την ευθύνη του Υπουργείου, ανεξάρτητα ποιος ήταν Υπουργός, ανεξάρτητα ποιο κόμμα κυβερνούσε, δεν θα την μεταφέρουμε στους παραγωγούς. Αποδέχεστε πλήρως την ευθύνη του Υπουργείου. Είπατε ότι ήρθε εκ των υστέρων και ενέκρινε φυτοπροστατευτικά. Θα αποζημιώσετε, λοιπόν, τους παραγωγούς. Θα βάλετε τη διαδικασία μπροστά. Μη λέτε ότι δεν το προβλέπει ο κανονισμός του ΕΛΓΑ. Έχουν έρθει στη Βουλή κατά καιρούς ρυθμίσεις για την αντιμετώπιση ειδικών προβλημάτων. Καλώς ήρθαν και θα πρέπει με αυτόν τον τρόπο να αντιμετωπιστεί το συγκεκριμένο πρόβλημα. Επομένως, κύριε Υπουργέ, δεν είναι ικανοποιητική η απάντησή σας ως προς τις δράσεις. Σηκώσατε τα χέρια ψηλά. Ενώ είναι πλήρως τεκμηριωμένη επιστημονικά η απάντηση από την πλευρά των Υπηρεσιών, του «ΕΛΓΟ - ΔΗΜΗΤΡΑ», του ΕΛΓΑ και των άλλων υπηρεσιών, το Υπουργείο λέει «παιδιά, το κόστος στους παραγωγούς, παιδιά, το ρίσκο στους παραγωγούς».
Κύριε Κεγκέρογλου, κλείστε παρακαλώ.
Εσείς τι θα κάνετε; Θα συζητάτε περί ανέμων και υδάτων εκεί στο Υπουργείο Αγροτικής Ανάπτυξης και δεν θα ασχολείστε με το κύριο αντικείμενό σας που είναι πως θα στηρίξετε τους Έλληνες παραγωγούς για να στηριχθεί η ελληνική αγροτική παραγωγή; Ευχαριστώ, κύριε Πρόεδρε.
Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, κύριε συνάδελφε, να σας πω ότι η πρόθεση και ο στόχος της Κυβέρνησης και του Υπουργείου Αγροτικής Ανάπτυξης είναι ακριβώς αυτός: να στηρίξουμε το εισόδημα του Έλληνα αγρότη. Και, βέβαια, όχι μόνο αυτό, αλλά να προσελκύσουμε και νέους αγρότες και, φυσικά, να υποστηρίξουμε τον πρωτογενή τομέα της Ελλάδας, έτσι ώστε να γίνει ανταγωνιστικός τα επόμενα χρόνια. Κι αυτό θα κάνουμε και μέσα από τις δράσεις και μέσα από τον σχεδιασμό της νέας Κοινής Αγροτικής Πολιτικής για το 2021-2027, που αυτό το διάστημα συζητάμε. Όπως κι εσείς είπατε πολύ καλά, αλλά όπως ανέφερα κι εγώ προηγουμένως, δεν θα μπορούσε ποτέ μία πολιτεία και ένα Υπουργείο να εγκρίνει ένα φάρμακο για έναν εχθρό μιας καλλιέργειας που ακόμα δεν έχει εμφανιστεί στην Ελλάδα. Άρα πραγματικά - κι όπως σας ανέφερα - με το που παρουσιάστηκε το πρόβλημα αμέσως και κατ' εξαίρεση τότε, το 2009, το Υπουργείο Αγροτικής Ανάπτυξης είχε προχωρήσει στην έγκριση φαρμάκων καταπολέμησης του συγκεκριμένου εχθρού της καλλιέργειας ντομάτας. Από εκεί και πέρα, αναφορικά με την ένταξη της ντομάτας στις επιλέξιμες καλλιέργειες της δράσης 10.1.8 που έχει τον τίτλο «Εφαρμογή της μεθόδου σεξουαλικής σύγχυσης των μικρολεπιδοπτέρων», του μέτρου 10, όπως κοινώς λέγεται «ΚΟΜΦΟΥΖΙΟ», πρέπει να σας σημειώσω ότι η ένταξη μιας νέας δράσης στο μέτρο 10, προϋποθέτει την εξασφάλιση, πρώτον, του απαιτούμενου προϋπολογισμού και απαιτεί μια προεργασία που αφορά στον σχεδιασμό της δράσης και τον υπολογισμό του ποσού ενίσχυσης. Βάσει του Κανονισμού της Ευρωπαϊκής Επιτροπής και του σχετικού θεσμικού πλαισίου μπορεί να πραγματοποιηθεί, πράγματι, μια τροποποίηση του προγράμματος ανά έτος. Πότε, όμως, μπορεί να γίνει αυτό; Η τροποποίηση του προγράμματος για την τρέχουσα χρονιά, για το 2019, έχει ξεκινήσει, όπως μπορεί να επιβεβαιώσει και ο πρώην Υπουργός Αγροτικής Ανάπτυξης, ο κ. Αποστόλου, που είναι σήμερα στην Αίθουσα, από την προηγούμενη κυβέρνηση τον Απρίλιο του 2019. Άρα, δυστυχώς, η τροποποίηση και οι προτεινόμενες ρυθμίσεις της τροποποίησης έχουν ήδη κατατεθεί από την προηγούμενη κυβέρνηση, από την προηγούμενη πολιτική ηγεσία και η σημερινή ηγεσία του Υπουργείου Αγροτικής Ανάπτυξης δεν δύναται να κάνει κάτι πέρα από αυτό, σε ό,τι αφορά συγκεκριμένα την ένταξη στο κομφούζιο της καταπολέμησης του εχθρού αυτού, σε θερμοκηπιακές καλλιέργειες - επαναλαμβάνω - και όχι σε ανοικτές, γιατί σε ανοικτές ήδη υπάρχει η εν λόγω πρόβλεψη. Η τροποποίηση, λοιπόν, έχει ήδη εγκριθεί από την Επιτροπή Παρακολούθησης Προγράμματος και βρίσκεται σε άτυπη διαβούλευση με την Ευρωπαϊκή Επιτροπή. Δυστυχώς η προηγούμενη κυβέρνηση έχει ήδη προδιαγράψει το τι μέλλει γενέσθαι για το 2019. Βέβαια, για το 2020 ως νέα πολιτική ηγεσία και νέα Κυβέρνηση έχουμε τη δυνατότητα να προχωρήσουμε σε νέα τροποποίηση. Αυτό προτιθέμεθα να κάνουμε, ώστε να δώσουμε ακόμα ένα όπλο στους Έλληνες καλλιεργητές για να καταπολεμήσουν αυτόν τον εχθρό, που, όπως είπατε πολύ σωστά, δημιουργεί πρόβλημα στην καλλιέργεια, τελικά δημιουργεί πρόβλημα στην παραγωγή και άρα στο εισόδημα των αγροτών και από την άλλη, δημιουργεί πρόβλημα στην αυτάρκεια της ελληνικής αγοράς από εγχώρια ντομάτα. Σας ευχαριστώ.
Προχωρούμε, τώρα, στην τρίτη - και τελευταία - με αριθμό 61/1-10-2019 επίκαιρη ερώτηση πρώτου κύκλου του Βουλευτή Εύβοιας του Κομμουνιστικού Κόμματος Ελλάδας κ. Γεωργίου Μαρίνου προς τον Υπουργό Εθνικής Άμυνας, με θέμα: «Η ελληνοαμερικανική συμφωνία για τις στρατιωτικές βάσεις βάζει σε μεγάλους κινδύνους τη χώρα και τον λαό μας». Κύριε συνάδελφε, έχετε τον λόγο.
Ευχαριστώ, κύριε Πρόεδρε. Το Κομμουνιστικό Κόμμα Ελλάδας με τη σημερινή παρέμβασή του στη Βουλή καταγγέλλει την επίσκεψη του «γερακιού του πολέμου», του Υπουργού Εξωτερικών των Ηνωμένων Πολιτειών κ. Πομπέο στην Αθήνα και την Κυβέρνηση της Νέας Δημοκρατίας, η οποία συνεχίζει τον στρατηγικό διάλογο με τις Ηνωμένες Πολιτείες που ξεκίνησε η κυβέρνηση του ΣΥΡΙΖΑ, ετοιμάζοντας τη μετατροπή της ελληνοαμερικανικής συμφωνίας για τις βάσεις σε πολυετή, συμπεριλαμβάνοντας σε αυτήν νέες βάσεις που δημιούργησε η κυβέρνηση του ΣΥΡΙΖΑ, όπως οι βάσεις drone στη Λάρισα, η βάση ελικοπτέρων στο Στεφανοβίκειο και η βάση συγκέντρωσης αμερικανονατοϊκών δυνάμεων στο λιμάνι της Αλεξανδρούπολης. Η αποκαλούμενη «συμφωνία αμοιβαίας αμυντικής συνεργασίας» είναι πάρα πολύ επικίνδυνη. Εμπλέκει παραπέρα τη χώρα μας στους ιμπεριαλιστικούς ανταγωνισμούς και πολέμους, βάζει τον λαό μας σε μεγάλους κινδύνους και υπονομεύει κυριαρχικά δικαιώματα. Οι κυβερνητικοί ισχυρισμοί περί εθνικού συμφέροντος, αποσκοπούν στο να κρύψουν πως η πολιτική εμπλοκής της Ελλάδας στους ιμπεριαλιστικούς σχεδιασμούς, υπηρετεί τα συμφέροντα και την αναβάθμιση της θέσης του μεγάλου κεφαλαίου και στρέφεται κατά του λαού μας. Με τη σημερινή παρέμβασή του, το Κομμουνιστικό Κόμμα της Ελλάδας μεταφέρει στη Βουλή τη δυνατή φωνή του αντιπολεμικού, του εργατικού λαϊκού κινήματος, που με τον αγώνα του απαιτεί να καταγγελθεί άμεσα η ελληνοαμερικανική συμφωνία για τις στρατιωτικές βάσεις, να κλείσουν τώρα όλες οι βάσεις του θανάτου και να σταματήσει η συμμετοχή της χώρας μας σε ιμπεριαλιστικές αποστολές στο εξωτερικό. Γι' αυτό στην ερώτησή μας, ρωτάμε τον κύριο Υπουργό πώς τοποθετείται η Κυβέρνηση της Νέας Δημοκρατίας σε αυτά τα πραγματικά κρίσιμα προβλήματα. Ευχαριστούμε.
Κύριε Υπουργέ, έχετε τον λόγο.
Κύριε συνάδελφε, πρώτα θα ήθελα να καταρρίψω μία παρανόηση. Αυτό που εξελίσσεται με τις Ηνωμένες Πολιτείες της Αμερικής αυτή τη στιγμή δεν είναι άλλη μία συμφωνία για τις βάσεις. Η αμοιβαία αμυντική συνεργασία μεταξύ των δύο χωρών, η συμφωνία δηλαδή που επίκειται να υπογραφεί, ως απότοκος της ευρύτερης σχέσης της στρατηγικής συνεργασίας μεταξύ Ελλάδας και ΗΠΑ, δεν είναι απλά και μόνο μία συμφωνία για το καθεστώς που διέπει τις βάσεις. Είναι κάτι βαθύτερο. Κατ' αρχάς, εκτιμούμε ότι είναι ωφέλιμη για τη χώρα μας σε επίπεδο στρατηγικής συνεργασίας. Ο λόγος που εξελίσσεται αυτή τη στιγμή και αναβαθμίζεται - και ίσως απογειώνεται, όπως έχω περιγράψει - είναι μία διαφορετική αντίληψη που διέπει τις Ηνωμένες Πολιτείες της Αμερικής ως προς την Ελλάδα, συνεπεία και της συμπεριφοράς της Τουρκίας. Αυτή η αίσθηση ότι η Τουρκία απομακρύνεται από τη Δύση, αυτή η αίσθηση ότι η Τουρκία δεν είναι αξιόπιστος εταίρος στους κόλπους του ΝΑΤΟ, οδηγεί τους Αμερικάνους να θέλουν να αναβαθμίσουν τη σχέση τους με την Ελλάδα και να ενισχύσουν την παρουσία τους εδώ όχι με στρατεύματα, αλλά με δράσεις, με συνέργειες και με βοήθεια στην ανάπτυξη υποδομών, τις οποίες καρπώνονται, τελικά, και οι ελληνικές Ένοπλες Δυνάμεις. Τι εννοώ: Πρόκειται για μία κοινωνία συμφερόντων. Οι Αμερικάνοι εταίροι και σύμμαχοι στο ΝΑΤΟ επενδύουν σε υποδομές που επιλέγουν σε συγκεκριμένες και σαφώς οριοθετημένες ελληνικές τοποθεσίες. Παράλληλα, η συνύπαρξη των ελληνικών με αμερικανικές δυνάμεις σε εξειδικευμένες, όπως είπα, και πολύ συγκεκριμένες εγκαταστάσεις, αναβαθμίζει σημαντικά το επίπεδο εκπαίδευσης και εμπειρίας που μπορούν να αποκομίσουν και οι δικές μας Ένοπλες Δυνάμεις. Αυτό που μελετάται στο Στεφανοβίκειο είναι ένα κέντρο συνεκπαίδευσης Αμερικανών και Ελλήνων χειριστών ελικοπτέρων, μία βάση, δηλαδή, που θα υποδέχεται και αμερικανικά και ελληνικά ελικόπτερα για να συνεκπαιδεύονται. Άλλες χώρες της Ευρώπης επιθυμούν πάρα πολύ να αναπτύξουν τέτοιες συνέργειες. Επιλέγεται η Ελλάδα, διότι οι συνθήκες συνεκπαίδευσης θα είναι και πιο εντατικές και πιο πρόσφορες, αν θέλετε, για να παίρνουν και οι δύο πλευρές το βέλτιστο αποτέλεσμα. Οι επενδύσεις που γίνονται, είναι για κοινή χρήση. Χρησιμοποιούνται για ελληνικής κυριότητας αμερικανικά συστήματα που υφίστανται ή θα αποκτηθούν στο μέλλον από τη δική μας πλευρά, όπως έχουμε UAV, τα μη επανδρωμένα εναέρια οχήματα, για τα οποία υπάρχει όλο και μεγαλύτερη ανάγκη για λόγους επιτήρησης και επόπτευσης του εναέριου χώρου μας και του Αιγαίου. Εκεί, λοιπόν, αναπτύσσονται επιπλέον συνέργειες. Οι ελληνικές Ένοπλες Δυνάμεις δεν βλέπουν τη συγκεκριμένη υπόθεση σαν μία ευκαιρία να αποκτηθούν κι άλλα οπλικά συστήματα σε τιμή ευκαιρίας. Δεν πρόκειται περί αυτού. Είναι η ανάπτυξη μιας βαθύτερης σχέσης η οποία αναπτύσσεται ως μία φιλία. Θέλει και οι δύο πλευρές να δουλέψουν πάνω σε αυτό. Δοκιμάζεται στα δύσκολα, αλλά για το μέλλον έχει μόνο ωφελήματα και πλεονεκτήματα και προϋποθέτει και δουλειά σε βάθος. Η κάλυψη των αμυντικών δαπανών της χώρας μπορεί να γίνει με τρόπο που να υπάρχει οικονομία κλίμακας στην απόκτηση και υποστήριξη συστημάτων και προστιθέμενη αξία στην οικονομία. Και αυτό μπορεί να γίνει μόνο μέσω της ουσιαστικής συμμετοχής της αμυντικής μας βιομηχανίας. Η αναβάθμιση της ΕΑΒ - βασική προϋπόθεση να υπάρχει σύγχρονη και αποτρεπτική Πολεμική Αεροπορία - περνάει μέσα από δέκα συγκεκριμένα προγράμματα - θα τα φέρουμε στη Βουλή προσεχώς - από τα οποία τα εννιά είναι οι επενδύσεις των Αμερικανών στην υποδομή της ΕΑΒ.
Τα υπόλοιπα στη δευτερολογία σας, κύριε Υπουργέ.
Τα υπόλοιπα θα τα πω στη δευτερολογία μου. Aρκεί να πω ότι η στρατηγική συνεργασία δεν είναι η συμφωνία για τις βάσεις. Είναι μια βαθύτερη συνέργεια με επένδυση σε υποδομές, με όφελος κυρίως για τις ελληνικές Ένοπλες Δυνάμεις και μία συνέργεια η οποία θα μπορούσε να αποφέρει και ισχυρότερη αμυντική θωράκιση στη χώρα μας στην παρούσα γεωπολιτική συγκυρία.
Πριν δώσω τον λόγο στον κ. Μαρίνο, θα ήθελα να κάνω μια ανακοίνωση προς το Σώμα. Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων κατέθεσαν την 1-10-2019 σχέδιο νόμου: «Ενσωμάτωση στην ελληνική νομοθεσία των οδηγιών 2016/797, 2016/798 και 2016/2370 του Ευρωπαϊκού Κοινοβουλίου και του Συμβουλίου και άλλες διατάξεις». Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και δύο συνοδοί εκπαιδευτικοί από το Δημοτικό Σχολείο Φυλής. Η Βουλή σάς καλωσορίζει. [[Χειροκροτήματα από όλες τις πτέρυγες της Βουλής]] Κυρίες και κύριοι συνάδελφοι, σας ενημερώνω ότι έχουν διανεμηθεί τα Πρακτικά της Δευτέρας 26ης Αυγούστου 2019, Παρασκευής 30ης Αυγούστου 2019, Τετάρτης 4ης Σεπτεμβρίου 2019 και ερωτάται το Σώμα αν τα επικυρώνει.
Συνεπώς τα Πρακτικά της Δευτέρας 26ης Αυγούστου 2019, Παρασκευής 30ης Αυγούστου 2019, Τετάρτης 4ης Σεπτεμβρίου 2019 επικυρώθηκαν. Ο κ. Μαρίνος έχει τον λόγο.
Ευχαριστώ, κύριε Πρόεδρε. Κύριε Υπουργέ, η ελληνοαμερικάνικη συμφωνία για τις βάσεις, την οποία προετοιμάζετε να μετατρέψετε σε πολυετή, περιλαμβάνει ήδη τη βάση της Σούδας. Και οι δικές σας θέσεις, οι δικές σας συνεντεύξεις ομολογούν ότι θα προστεθούν η βάση της Λάρισας, του Στεφανοβίκειου και της Αλεξανδρούπολης. Επομένως, αυτό είναι το ένα κρατούμενο. Στο πλαίσιο αυτό εμπλέκεται η χώρα παραπέρα στους ιμπεριαλιστικούς σχεδιασμούς και ενισχύεται η παρουσία των Αμερικανών και του ΝΑΤΟ και σε άλλους τομείς, όπως έχει δηλώσει επανειλημμένα ο Αμερικανός πρέσβης Πάιατ, με τον οποίο είστε σφιχταγκαλιασμένοι. Αυτό δεν μπορείτε να το ξεπεράσετε στο όνομα των διαφόρων υποδομών ή των προγραμμάτων της ΕΑΒ, γιατί ήδη ο λαός μας πληρώνει 4 δισεκατομμύρια τον χρόνο για εξοπλιστικά προγράμματα κυρίως για τις ανάγκες του ΝΑΤΟ και δεν μπορεί να ξεπεραστεί αυτό το κρίσιμο πρόβλημα με τη δική σας τοποθέτηση. Η πραγματικότητα είναι οδυνηρή. Η βάση της Σούδας είναι βάση που στηρίζει τα αμερικανονατοϊκά εγκληματικά σχέδια σε μία ευρύτερη περιοχή. Και αυτό είναι αναμφισβήτητο. Για παράδειγμα, ξέρετε ότι τον Απρίλη του 2017 εκεί φόρτωσε τους πυραύλους Τόμαχοκ το αμερικανικό αντιτορπιλικό «PORTER» και τους εκτόξευσε κατά του λαού της Συρίας. Ξέρετε και εσείς ότι πρόσφατα υπήρξε δημοσίευμα του περιοδικού της αμερικανικής στρατιωτικής βάσης της Σούδας που λέει το εξής: «Η επέκταση του αεροδρομίου της βάσης ετοιμάζεται για νέες πολεμικές επιχειρήσεις». Είναι δημοσίευμα στον χθεσινό «ΡΙΖΟΣΠΑΣΤΗ», πολύ αποκαλυπτικό. Δεν υπάρχει περίπτωση να έχει αποτέλεσμα επιδίωξη της Κυβέρνησης ή άλλου κόμματος που θα κάμψει το αντιιμπεριαλιστικό αίσθημα του λαού μας. Η Αμερικανονατοϊκοί ιμπεριαλιστές είναι αυτοί που ευθύνονται για δεκάδες επεμβάσεις και πολέμους, είναι αυτοί που οργάνωσαν τους πολέμους ενάντια στη Γιουγκοσλαβία, το Ιράκ, το Αφγανιστάν, τη Λιβύη και τη Συρία. Αυτοί απειλούν σήμερα το Ιράν. Και, δυστυχώς, και εσείς έχετε υποσχεθεί ότι θα συμμετάσχετε στην πολυεθνική δύναμη στον Περσικό Κόλπο τέσσερις χιλιάδες μίλια μακριά από την Ελλάδα. Η κυβέρνηση του ΣΥΡΙΖΑ έστρωσε το δρόμο και η Κυβέρνηση της Νέας Δημοκρατίας συνεχίζει αυτή τη βρώμικη δουλειά. Πρέπει ο λαός να λάβει υπ' όψιν του ότι....
Κύριε Μαρίνο, σας παρακαλώ πάρα πολύ να ολοκληρώσετε. Δεν μπορώ να δείξω άλλη ανοχή.
Ολοκληρώνω. ...με την πολιτική σας έχετε βάλει τη χώρα στο μάτι του κυκλώνα. Και είναι γνωστές σε εσάς οι ρωσικές και οι ιρανικές απειλές, ότι θα χτυπήσουν στόχους αμερικανικούς όταν θα χτυπηθούν τα συμφέροντά τους.
Κύριε Μαρίνο, μη με αναγκάσετε να σας διακόψω. Ολοκληρώστε, σας παρακαλώ.
Σε ένα λεπτό τελειώνω.
Όχι σε ένα λεπτό. Τώρα.
Γι' αυτό θέλουμε να καλέσουμε τον λαό της Αθήνας το Σάββατο στις 12.00΄ στη μεγάλη διαδήλωση στο Σύνταγμα να διατρανώσει τη θέλησή του κατά των αμερικανονατοϊκών βάσεων και της συμφωνίας. Σας ευχαριστούμε.
Κύριε Μαρίνο, ακούστε. Επειδή εγώ ευθύνομαι για την τήρηση της διαδικασίας…
Υπήρξε μία ανοχή.
Είστε καινούργιος Βουλευτής και όπως δείχνω σε όλους…
Είμαι παλιός Βουλευτής.
Για σήμερα είστε καινούργιος. Πρώτη φορά προεδρεύω και είστε εσείς. Ξέρω πολύ καλά τι λέω. Έδειξα ανοχή. Όμως, την ανοχή του Προεδρείου, με όποιον και να κάθεται εδώ, μην την εκλαμβάνουν οι συνάδελφοι ως αδυναμία. Ευγένεια είναι, αλλά μην κάνουμε κατάχρηση. Τον λόγο έχει ο Υπουργός Εθνικής Άμυνας κ. Νικόλαος Παναγιωτόπουλος.
Κύριε συνάδελφε, είπατε στην δευτερολογία σας για ομολογία. Ομολογεί κανείς τη διάπραξη ενός εγκλήματος. Η Κυβέρνηση δεν αισθάνεται ότι έχει διαπράξει κάποιο έγκλημα όταν αναπτύσσει τη στρατηγική συνεργασία με τις Ηνωμένες Πολιτείες. Καταλαβαίνω ότι σε αυτό δεν θα συνεννοηθούμε. Ακούστε, όμως, με προσοχή ένα παράδειγμα που θα αναπτύξω και ας κρίνει το Σώμα κατά πόσο πρόκειται για εγκληματική συμπεριφορά από μέρους μας. Βρέθηκα προ ημερών στην Αλεξανδρούπολη, όπου - μέρος της Συμφωνίας Αμοιβαίας Αμυντικής Συνεργασίας, αφού προβλέπεται η μερική χρήση του από τις Ηνωμένες Πολιτείες της Αμερικής - λαμβάνουν χώρα εργασίες ανέλκυσης μιας βυθοκόρου, η οποία βρίσκεται βυθισμένη στο λιμάνι της εδώ και πάρα πολλά χρόνια και δεν μπορούσε κανείς ποτέ, με καμμία προσπάθεια - παρ' ότι έγιναν πολλές - να προχωρήσει στην ανέλκυση της. Ήρθαν οι Αμερικανοί, έδωσαν οικονομική βοήθεια και πραγματοποιείται αυτές τις ημέρες - ολοκληρώνεται - η ανέλκυση της βυθοκόρου από το λιμάνι της Αλεξανδρούπολης. Είπαμε ότι η οικονομική βοήθεια είναι αμερικανική, η εργασία γίνεται με συνέργεια αμερικανικών και ελληνικών εταιρειών, με ελληνικά εργατικά χέρια να δουλεύουν δίπλα σε αμερικανικά, με την αμερικανική τεχνογνωσία να συνεργάζεται με την ελληνική. Το αποτέλεσμα είναι η λύση ενός προβλήματος, το οποίο ταλάνιζε πάρα πολλά χρόνια τον λιμένα της Αλεξανδρούπολης. Ποιος θα ωφεληθεί όταν βγει η βυθοκόρος εντελώς; Μόνο οι Αμερικανοί ή αυτό θα σημάνει τη λειτουργική αναβάθμιση, την τόνωση της δραστηριότητας στον λιμένα της Αλεξανδρούπολης προς όφελος κυρίως της Αλεξανδρούπολης, της ευρύτερης περιοχής και της Ελλάδας; Αυτή είναι η συνέργεια, για την οποία κάνω λόγο, όταν μιλάω για την εμβάθυνση της σχέσης στρατηγικής συνεργασίας. Ωφελείται κυρίως η Ελλάδα από αυτή την υπόθεση. Και όπως σας είπα, υπάρχουν και άλλοι τομείς που θα αναπτυχθεί αυτή η συνεργασία, οι οποίοι μέχρι πρότινος ήταν, θα έλεγα, σε καταστολή, όπως οι κοινές συνέργειες στην έρευνα και στην ανάπτυξη, στις νέες τεχνολογίες, όχι στην αγορά ακριβών οπλικών συστημάτων, όπως είπα, σε τιμή ευκαιρίας. Δεν είναι παζάρι λιανικής αυτή η υπόθεση. Είναι μία συνεργασία που εκτείνεται σε βάθος και έχει προοπτική. Εκδηλώνεται με συνέργειες και όχι με αυξημένη στρατιωτική παρουσία. Και όπως είπα τελικά, είναι όπως κάποια βαθιά σχέση φιλίας. Έρχεται από το παρελθόν, προϋποθέτει δουλειά και από τις δύο πλευρές, δοκιμάζεται στα δύσκολα, αντέχει στα δύσκολα, επιβεβαιώνεται στα δύσκολα και θωρακίζει για το μέλλον. Αυτή είναι η στρατηγική συνεργασία με τις Ηνωμένες Πολιτείες της Αμερικής, αυτή είναι η Συμφωνία Αμοιβαίας Αμυντικής Συνεργασίας ως απότοκος αυτής της στρατηγικής συμφωνίας, η οποία θεωρώ ότι θα αναβαθμίσει τη χώρα μας σε επίπεδο γεωπολιτικής σημασίας, αλλά θα τη θωρακίσει και ως κοινωνία συμφέροντος, όπου αν θιγεί το συμφέρον της μιας πλευράς θίγεται και αυτό της άλλης, με ό,τι αυτό συνεπάγεται, θα αναβαθμίσει και θα θωρακίσει και αμυντικά την χώρα μας. Σας ευχαριστώ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Εκ προοιμίου θέλω να πω, επειδή είναι η πρώτη φορά για τους νεοεκλεγέντες συναδέλφους, που θα συμμετάσχουν σε ηλεκτρονική ψηφοφορία, ότι θα την κρατήσω λίγο περαιτέρω, ώστε, αν υπάρχουν προβλήματα, οι αρμόδιοι υπάλληλοι της Βουλής να πηγαίνουν στα έδρανα και να βοηθούν τους συναδέλφους. Προχωρούμε στην ψήφιση επί της αρχής, των άρθρων και του συνόλου των παρακάτω νομοσχεδίων του Υπουργείου Περιβάλλοντος και Ενέργειας: α. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα», β. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Repsol Exploracion S.A» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα», γ. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή «Νοτιοδυτικά Κρήτης», Ελλάδα», δ. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή «Δυτικά Κρήτης», Ελλάδα». Κυρίες και κύριοι συνάδελφοι, σας ενημερώνω ότι έχει υποβληθεί αίτηση ονομαστικής ψηφοφορίας από Βουλευτές του Κομμουνιστικού Κόμματος Ελλάδας επί της αρχής, των άρθρων και του συνόλου των παραπάνω νομοσχεδίων, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κουτσούμπας Δημήτριος. Παρών. Η κ. Παπαρήγα Αλεξάνδρα. Παρούσα. Ο κ. Γκιόκας Ιωάννης. Παρών. Ο κ. Δελής Ιωάννης. Παρών. Η κ. Κανέλλη Λιάνα. Παρούσα. Ο κ. Καραθανασόπουλος Νικόλαος. Παρών. Ο κ. Κατσώτης Χρήστος. Παρών. Η κ. Κομνηνάκα Μαρία. Παρούσα. Ο κ. Λαμπρούλης Γεώργιος. Παρών. Η κ. Μανωλάκου Διαμάντω. Παρούσα. Ο κ. Μαρίνος Γεώργιος. Παρών. Ο κ. Παπαναστάσης Νικόλαος. Παρών. Ο κ. Παφίλης Αθανάσιος. Παρών. Ο κ. Στολτίδης Λεωνίδας. Παρών. Ο κ. Συντυχάκης Εμμανουήλ. Παρών. Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επίσης, έχει υποβληθεί αίτηση διεξαγωγής ονομαστικής ψηφοφορίας από Βουλευτές του ΜέΡΑ25 επί της αρχής, των άρθρων και του συνόλου των εν λόγω νομοσχεδίων, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Γιάνης Βαρουφάκης. Παρών. Η κ. Αγγελική Αδαμοπούλου. Παρούσα. Η κ. Κωνσταντίνα Αδάμου. Παρούσα. Η κ. Μαρία Ατματζίδη. Παρούσα. Ο κ. Κρίτων Αρσένης. Παρών. Ο κ. Κλέων Γρηγοριάδης. Παρών. Ο κ. Γεώργιος Γεωργιάδης. Παρών. Η κ. Φωτεινή Μπακαδήμα. Παρούσα. Η κ. Σοφία Σακοράφα. Παρούσα. Κυρίες και κύριοι συνάδελφοι, δεν υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επομένως η αίτηση απορρίπτεται. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ηλεκτρονική ονομαστική ψηφοφορία επί της αρχής, των άρθρων και του συνόλου των νομοσχεδίων του Υπουργείου Περιβάλλοντος και Ενέργειας. Ερωτάται το Σώμα αν δέχεται να συμπτύξουμε τις τέσσερις ψηφοφορίες σε μία.
Το Σώμα συνεφώνησε. Σας επισημαίνουμε ότι - προσέξτε λίγο, κυρίες και κύριοι συνάδελφοι, διότι θα σας είναι χρήσιμες οι οδηγίες για την ψηφοφορία - η ψηφοφορία περιλαμβάνει συνολικά δεκαέξι πεδία, από τέσσερα για κάθε νομοσχέδιο. Κάθε τετράδα περιλαμβάνει την αρχή, το άρθρο 1, το ακροτελεύτιο άρθρο καθώς και το σύνολο για το καθένα από τα τέσσερα νομοσχέδια. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα πεδία στις οθόνες αφής. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ. Παναγιώτας (Νόνης) Δούνια και κ. Σοφίας Βούλτεψη, οι οποίες μας γνωρίζουν ότι απουσιάζουν από την ψηφοφορία και ότι αν ήταν παρούσες θα ψήφιζαν «ΝΑΙ». Επίσης, έχουν έλθει στο Προεδρείο επιστολές των συναδέλφων κ. Ειρήνης Κασιμάτη, κ. Κυριακής Μάλαμα, κ. Νεκτάριου Σαντορινιού και κ. Σωκράτη Βαρδάκη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «ΠΑΡΩΝ». Επίσης, έχουν έλθει στο Προεδρείο επιστολές των συναδέλφων κυρίων Χαράλαμπου Καστανίδη, Μπουρχάν Μπαράν και Γεώργιου Φραγγίδη, οι οποίοι μας γνωρίζουν ότι απουσιάζουν από την ψηφοφορία και συντάσσονται με την ψήφο του κόμματός τους. Οι επιστολές αυτές οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Παρακαλώ να κλείσει το σύστημα της ηλεκτρονικής ψηφοφορίας. [[ΗΛΕΚΤΡΟΝΙΚΗ ΚΑΤΑΜΕΤΡΗΣΗ]] Κυρίες και κύριοι συνάδελφοι, θα προχωρήσουμε τώρα σε μια διακοπή πέντε λεπτών μέχρι να εκδοθεί το αποτέλεσμα. Κατόπιν θα ανέβει στην Έδρα ο συνάδελφος κ. Αθανασίου, ο οποίος θα ανακοινώσει το αποτέλεσμα και αμέσως μετά μπαίνουμε στην διαδικασία της άρσης των ασυλιών.
Κυρίες και κύριοι συνάδελφοι, συνεχίζεται η συνεδρίαση.
Έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί του σχεδίου νόμου του Υπουργείου Περιβάλλοντος και Ενέργειας: «Σύμβαση Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή 10, Ιόνιο Πέλαγος, Ελλάδα». Επί της αρχής εψήφισαν συνολικά 282 Βουλευτές. Υπέρ της αρχής, δηλαδή «ΝΑΙ», εψήφισαν 181 Βουλευτές. Κατά της αρχής, δηλαδή «ΟΧΙ», εψήφισαν 27 Βουλευτές. «Παρών» εψήφισαν 74 Βουλευτές. Συνεπώς το σχέδιο νόμου του Υπουργείου Περιβάλλοντος και Ενέργειας: «Σύμβαση Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή 10, Ιόνιο Πέλαγος, Ελλάδα» έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 282 Βουλευτές. Υπέρ του άρθρου 1, δηλαδή «ΝΑΙ», εψήφισαν 181 Βουλευτές. Κατά του άρθρου 1, δηλαδή «ΟΧΙ», εψήφισαν 27 Βουλευτές. «Παρών» εψήφισαν 74 Βουλευτές. Συνεπώς το άρθρο 1 έγινε δεκτό κατά πλειοψηφία. Επί του ακροτελεύτιου άρθρου εψήφισαν συνολικά 282 Βουλευτές. Υπέρ του ακροτελεύτιου άρθρου, δηλαδή «ΝΑΙ», εψήφισαν 180 Βουλευτές. Κατά του ακροτελεύτιου άρθρου, δηλαδή «ΟΧΙ», εψήφισαν 27 Βουλευτές. «Παρών» εψήφισαν 75 Βουλευτές. Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Σύμβαση Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή 10, Ιόνιο Πέλαγος, Ελλάδα» έγινε δεκτό επί της αρχής και επί των άρθρων κατά πλειοψηφία. Επί του συνόλου εψήφισαν συνολικά 282 Βουλευτές. Υπέρ του συνόλου, δηλαδή «ΝΑΙ», εψήφισαν 180 Βουλευτές. Κατά του συνόλου, δηλαδή «ΟΧΙ», εψήφισαν 27 Βουλευτές. «Παρών» εψήφισαν 75 Βουλευτές. Το νομοσχέδιο έγινε δεκτό στο σύνολο κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Σύμβαση Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή 10, Ιόνιο Πέλαγος, Ελλάδα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας, επί του σχεδίου νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Repsol Exploracion S.A» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα». Επί της αρχής εψήφισαν συνολικά 282 Βουλευτές. Υπέρ της αρχής, δηλαδή «ΝΑΙ», εψήφισαν 181 Βουλευτές. Κατά της αρχής, δηλαδή «ΟΧΙ», εψήφισαν 27 Βουλευτές. «Παρών» εψήφισαν 74 Βουλευτές. Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Repsol Exploracion S.A» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα» έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 282 Βουλευτές. Υπέρ του άρθρου 1, δηλαδή «ΝΑΙ», ψήφισαν 181 Βουλευτές. Κατά του άρθρου 1, δηλαδή «ΟΧΙ», ψήφισαν 27 Βουλευτές. «Παρών» εψήφισαν 74 Βουλευτές. Συνεπώς το άρθρο 1 έγινε δεκτό κατά πλειοψηφία. Επί του ακροτελεύτιου άρθρου εψήφισαν συνολικά 282 Βουλευτές. Υπέρ του ακροτελεύτιου άρθρου, δηλαδή «ΝΑΙ», εψήφισαν 180 Βουλευτές. Κατά του ακροτελεύτιου άρθρου, δηλαδή «ΟΧΙ», εψήφισαν 27 Βουλευτές. «Παρών» εψήφισαν 75 Βουλευτές. Συνεπώς το ακροτελεύτιο άρθρο έγινε δεκτό κατά πλειοψηφία. Επί του συνόλου εψήφισαν συνολικά 282 Βουλευτές. Υπέρ του συνόλου, δηλαδή «ΝΑΙ», ψήφισαν 181 Βουλευτές. Κατά του συνόλου, δηλαδή «ΟΧΙ», ψήφισαν 27 Βουλευτές. «Παρών» εψήφισαν 74 Βουλευτές. Το νομοσχέδιο έγινε δεκτό στο σύνολο κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Repsol Exploracion S.A» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί του σχεδίου νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα». [[Να καταχωρισθεί το κείμενο του νομοσχεδίου, σελ. 109α]] Επί της αρχής του νομοσχεδίου εψήφισαν συνολικά 282 Βουλευτές. Υπέρ της αρχής, δηλαδή «ΝΑΙ», εψήφισαν 172 Βουλευτές. Κατά της αρχής, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Συνεπώς το σχέδιο νόμου: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα», έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 282 Βουλευτές. Υπέρ του άρθρου, δηλαδή «ΝΑΙ», εψήφισαν 172 Βουλευτές. Κατά του άρθρου, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Συνεπώς το άρθρο 1 έγινε δεκτό κατά πλειοψηφία. Επί του ακροτελεύτιου άρθρου εψήφισαν συνολικά 282 Βουλευτές. Υπέρ του ακροτελεύτιου άρθρου, δηλαδή «ΝΑΙ», εψήφισαν 172 Βουλευτές. Κατά του ακροτελεύτιου άρθρου, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα», έγινε δεκτό επί της αρχής και επί των άρθρων κατά πλειοψηφία. Επί του συνόλου εψήφισαν συνολικά 282 Βουλευτές. Υπέρ του συνόλου, δηλαδή «ΝΑΙ», εψήφισαν 172 Βουλευτές. Κατά του συνόλου, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Το νομοσχέδιο έγινε δεκτό στο σύνολο κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί του σχεδίου νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά Κρήτης», Ελλάδα. Επί της αρχής εψήφισαν συνολικά 282 Βουλευτές. Υπέρ της αρχής, δηλαδή «ΝΑΙ», εψήφισαν 172 Βουλευτές. Κατά της αρχής, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά Κρήτης», Ελλάδα», έγινε δεκτό επί της αρχής κατά πλειοψηφία. Επί του άρθρου 1 εψήφισαν συνολικά 282 Βουλευτές. Υπέρ του άρθρου, δηλαδή «ΝΑΙ», εψήφισαν 172 Βουλευτές. Κατά του άρθρου, δηλαδή «ΟΧΙ», εψήφισαν 36 Βουλευτές. «Παρών» εψήφισαν 74 Βουλευτές. Συνεπώς το άρθρο 1 έγινε δεκτό κατά πλειοψηφία. Επί του ακροτελεύτιου άρθρου εψήφισαν συνολικά 282 Βουλευτές. Υπέρ του ακροτελεύτιου άρθρου, δηλαδή «ΝΑΙ», εψήφισαν 172 Βουλευτές. Κατά του ακροτελεύτιου άρθρου, δηλαδή «ΟΧΙ, ψήφισαν 36 Βουλευτές. «Παρών» εψήφισαν 74 Βουλευτές. Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά Κρήτης», Ελλάδα» έγινε δεκτό επί της αρχής και επί των άρθρων κατά πλειοψηφία. Επί του συνόλου εψήφισαν συνολικά 282 Βουλευτές. Υπέρ του συνόλου, δηλαδή «ΝΑΙ», εψήφισαν 172 Βουλευτές. Κατά του συνόλου, δηλαδή «ΟΧΙ, εψήφισαν 36 Βουλευτές. «Παρών» εψήφισαν 74 Βουλευτές. Συνεπώς το σχέδιο νόμου του Υπουργείου Περιβάλλοντος και Ενέργειας «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V», «ExxonMobil Exploration and Production Greece (Crete) B.V» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά Κρήτης», Ελλάδα», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, το πρωτόκολλο με το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων: Κωνσταντίνου Κυρανάκη, Διονυσίου Χατζηδάκη και Ανδρέα Λοβέρδου. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση την 1η Οκτωβρίου του 2019, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας του Κωνσταντίνου Κυρανάκη και του Διονυσίου Χατζηδάκη και ομόφωνα την άρση ασυλίας του κ. Ανδρέα Λοβέρδου. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφο 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Σας υπενθυμίζω ότι, σύμφωνα με την απόφαση της Διάσκεψης των Προέδρων της 7ης Μαρτίου του 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Η πρώτη υπόθεση αφορά τον συνάδελφο κ. Κωνσταντίνο Κυρανάκη. Η δεύτερη υπόθεση αφορά τον συνάδελφο κ. Διονύσιο Χατζηδάκη. Η τρίτη υπόθεση αφορά τον συνάδελφο κ. Ανδρέα Λοβέρδο. Συμφωνεί το Σώμα να προταχθεί η υπόθεση του κ. Λοβέρδου, γιατί υπάρχει κώλυμα από την Πρόεδρο του Κινήματος Αλλαγής, που πρέπει να αποχωρήσει;
Το Σώμα συνεφώνησε. Επομένως τον λόγο έχει η Πρόεδρος της Κοινοβουλευτικής Ομάδας του Κινήματος Αλλαγής κ. Φωτεινή Γεννηματά.
Κύριε Πρόεδρε, ευχαριστώ πάρα πολύ. Πραγματικά, σε πολύ σύντομο χρόνο, θα ήθελα να πω δύο λόγια σε σχέση με το αίτημα της άρσης ασυλίας του Κοινοβουλευτικού μας Εκπροσώπου κ. Ανδρέα Λοβέρδου. Θέλω, λοιπόν, να ξεκαθαρίσω τρία πράγματα: Πρώτον, η Κοινοβουλευτική μας Ομάδα είναι απόλυτα αντίθετη με το αίτημα αυτό. Είμαστε αντίθετοι, γιατί είναι προφανές ότι δεν υπάρχει κανένα απολύτως αποδεικτικό στοιχείο σε βάρος του, αλλά επιπλέον είναι φανερό ότι υπάρχει και θέμα νομιμότητας όλης αυτής της διαδικασίας και αυτό θα έπρεπε να απασχολήσει και το Προεδρείο της Βουλής αλλά και τα υπόλοιπα κόμματα. Δεύτερον, θέλω να ξεκαθαρίσω ότι είναι σαφές πως η υπόθεση της «NOVARTIS» δεν είναι απλώς ένα μέρος του σκανδάλου στον νευραλγικό τομέα του φαρμάκου, αλλά αποτελεί και πολιτική σκευωρία. Κάθε μέρα που περνά αποδεικνύεται ότι στήθηκε και λειτούργησε ένα παραδικαστικό κύκλωμα σκοτεινό, το οποίο γεννήθηκε στα σπλάχνα μέρους της Δεξιάς, αλλά το υιοθέτησε, το στήριξε και το καρπώθηκε ο ΣΥΡΙΖΑ. Έχω πει - και το επαναλαμβάνω - ότι η δικαιοσύνη δεν μπορεί να μένει αμέτοχη μπροστά σε αυτές τις εξελίξεις που αποτελούν πλήγμα στους θεσμούς και άρα στην ίδια τη λειτουργία της δημοκρατίας μας. Τρίτον, θέλω να ξεκαθαρίσω ότι όλοι μας, όλη η Κοινοβουλευτική Ομάδα, θα συμβάλει ενεργά, έτσι ώστε στο πλαίσιο αυτής της προανακριτικής να αποκαλυφθούν οι υπεύθυνοι όλης αυτής της σκοτεινής υπόθεσης. Και να μην ξεχνάμε ότι οι πολίτες μάς παρακολουθούν και μας κρίνουν όλους αυστηρά. Σας ευχαριστώ πολύ.
Τον λόγο έχει τώρα ο κ. Ανδρέας Λοβέρδος.
Καλημέρα, κύριε Πρόεδρε. Καλημέρα, κυρίες και κύριοι Βουλευτές. Ξεκινώ με το ρητό και απερίφραστο αίτημά μου να αρθεί η ασυλία μου. Δεν χρειάζομαι κανένα βουλευτικό ή υπουργικό προνόμιο. [[Χειροκροτήματα από την πτέρυγα του Κινήματος Αλλαγής]] Θα συντρίψω τους σκευωρούς με τα όπλα που διαθέτουν όλοι οι Έλληνες και όλες οι Ελληνίδες. Στοχοποιηθήκαμε, το κόμμα μου κι εγώ, από τους πολιτικούς μας αντιπάλους και χρησιμοποιήθηκε εναντίον μας ένα αποκαλυπτόμενο σήμερα, όπως είπε η κ. Γεννηματά, παραδικαστικό κύκλωμα με εμπλεκόμενους εισαγγελικούς λειτουργούς. Αυτούς τους σκοτεινούς κύκλους θα τους συντρίψω χωρίς βουλευτικά ή υπουργικά προνόμια, γιατί δεν τα έχω ανάγκη. [[Χειροκροτήματα από την πτέρυγα του Κινήματος Αλλαγής]] Άλλωστε, η αλήθεια λάμπει ήδη και χωρίς τα προνόμια αυτά. Επειδή είμαστε τέταρτη φορά στην Αίθουσα αυτή για το συγκεκριμένο θέμα, θα μπορούσε κανείς να ισχυριστεί ότι στην ατμόσφαιρα, για εμάς που ήμασταν και στην προηγούμενη Περίοδο της Βουλής εδώ, υπάρχει ένα κλίμα déjà vu, δηλαδή μια αίσθηση επανάληψης. Αναφέρομαι στην αίσθηση επανάληψης, κυρίες και κύριοι Βουλευτές, γιατί έχει προηγηθεί πρόσφατα και η συνεδρίαση της 10ης Απριλίου 2019, κατά την οποία η Βουλή είχε εξετάσει ακόμη μια φορά παρόμοιο αίτημα, που αφορούσε την άρση της ασυλίας μου. Και τότε, στη συνεδρίαση εκείνη, είχα με απόλυτη σαφήνεια πει, πως δεν μου χρειάζεται η επίκληση βουλευτικών ή υπουργικών προνομίων και δεν ζητώ να ωφεληθώ ούτε από το άρθρο 86 ούτε από το άρθρο 62 του Συντάγματος. Γι' αυτό και όταν έφυγα από εδώ μετά την ψηφοφορία και πήγα να καταθέσω τις εξηγήσεις μου, δεν πρόβαλα την υπουργική μου ιδιότητα και άρα την αναρμοδιότητά τους. Ήθελα να πάω, ξαναλέω, όπως όλοι οι Έλληνες και όλες οι Ελληνίδες, παρ' ό,τι αν το είχα προβάλει - επειδή επί τριάντα χρόνια η νομολογία λέει τα ίδια πράγματα - είχα τις πιο πολλές πιθανότητες η ένστασή μου να γίνει δεκτή. Έχω ευρεία και ομοιόμορφη νομολογία. Δεν τη χρειάζομαι. Πρόσωπο με πρόσωπο θα συντρίψω τη σκευωρία και ενώπιος ενωπίοις θα συμβάλω να αποκαλυφθούν οι εμπνευστές και οι εκτελεστές αυτής της πλεκτάνης, είτε φορούν κουκούλα είτε δεν φορούν κουκούλα. Αυτά έλεγα τον Απρίλιο. Έτσι έχει, όμως, αρχίσει να γίνεται. Η αντίσταση έντιμων δικαστικών λειτουργών φέρνει στο φως το άθλιο πολιτικό, παραδικαστικό, ρασπουτινικό κύκλωμα, που οργάνωσε την πολιτική και ηθική εξόντωση δέκα στην αρχή πολιτικών προσώπων, που μέσω της καταστροφής τους επιδιώχθηκε και η καταστροφή των πολιτικών τους κομμάτων. Κυρίες και κύριοι Βουλευτές, μην παραλείπετε κάτι. Θυμόμαστε τις δηλώσεις Παπαγγελόπουλου. Όταν η δικογραφία έκανε εκδρομή από το Υπουργείο Δικαιοσύνης προς τη Βουλή διά του Μεγάρου Μαξίμου, έξω από το Μέγαρο Μαξίμου βγήκε και είπε ότι πρόκειται για το μεγαλύτερο σκάνδαλο από γενέσεως του ελληνικού κράτους. Αυτό έχει μείνει. Αλλά δεν είπε μόνο αυτό. Είπε ότι ως πρώην εισαγγελέας - επικαλέστηκε την εμπειρία του - και με μερική γνώση που είχε του φακέλου - αυτό απαγορευόταν να γίνει, πώς ένας Υπουργός ξέρει τι λέει ο φάκελος; - μας δηλώνει ότι είναι το μεγαλύτερο σκάνδαλο και κάλεσε τα πολιτικά κόμματα να αυτοκαθαρθούν. Ο κ. Παπαγγελόπουλος κάλεσε τα πολιτικά κόμματα να αυτοκαθαρθούν. Είναι νομίζω αποκαλυπτικό τώρα, μετά από δύο χρόνια, ποιο ήταν το σχέδιο και πώς υλοποιείτο. Θα πω και άλλα, ακόμα πιο σκληρά, για το θέμα αυτό. Πίστεψαν πως θα καταστρέψουν τα κόμματά μας και εμάς τους δέκα. Και οι παπαγάλοι τους στα μέσα ενημέρωσης μιλούσαν και αυτοί για ανατροπή του πολιτικού συστήματος. Τώρα, όμως, θα δώσουν λόγο, όπως επιβάλλουν το Σύνταγμα και οι νόμοι. Σήμερα λοιπόν, κυρίες και κύριοι Βουλευτές, βρίσκομαι για δεύτερη φορά στην Εθνική Αντιπροσωπεία και πάλι μετά από δικό μου αίτημα για την άρση της βουλευτικής μου ασυλίας. Γιατί μόνο έτσι η ήττα των σκευωρών θα είναι συντριπτική. Γιατί έτσι δεν θα έχουν προσχήματα, πως κρυβόμαστε εμείς πίσω από προνόμια που κρύβεστε εσείς, οι ίδιοι, επί πέντε χρόνια. Οι Υπουργοί των ΣΥΡΙΖΑ - ΑΝΕΛ, όταν υπήρχε τέτοιο θέμα, μας έλεγαν: «Το άρθρο 86 και άρα όχι το άρθρο 62». Πέντε χρόνια εξευτελιζόμενοι οι Υπουργοί σας έλεγαν αυτά. Συνεχίζετε να τα κάνετε αυτά και πριν από λίγες εβδομάδες. Με καλύτερο, λοιπόν, τρόπο, όταν ο τρόπος είναι διαφανής, θα συμβάλλω να πληρώσουν για τα ανομήματά τους οι υπαίτιοι, καθ' όπως ο νόμος ορίζει. Και όπως έχει γράψει ο πρώτος και μεγαλύτερος Έλληνας ποιητής για κάποιους που έσφαλαν και καταστράφηκαν «…σφετέρησιν ατασθαλίησιν όλοντο…», δηλαδή καταστράφηκαν από τα δικά τους σφάλματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είναι, βεβαίως, απολύτως σαφές και σε εμένα και σε πάρα πολλούς ότι είμαι σήμερα μπροστά σας, γιατί όσοι ενέχονται σε αυτή τη σκοτεινή υπόθεση προσπαθούν με κινήσεις αντιπερισπασμού να συγκαλύψουν τις δικές τους μεθοδεύσεις και να αυτοδικαιολογηθούν. Προσπαθούν να αποσείσουν τις βαριές ποινικές τους ευθύνες και να χρησιμοποιήσουν κάτι ως φύλλο συκής ή με άλλοθι για τους εισαγγελείς εκείνους και τους ηθικούς αυτουργούς που συνέργησαν στην αναστάτωση της χώρας για δύο χρόνια και αποπειράθηκαν να διακόψουν τη λειτουργία της Βουλής - γιατί η Βουλή προϋποθέτει Συμπολίτευση και Αντιπολίτευση - και για να έχουν να λένε: «Να, βρε παιδί μου, κάτι βρέθηκε. Ας το δούμε», αγνοώντας ότι αρχειοθετήθηκαν ήδη οι επτά υποθέσεις. Αποκρύπτεται από αυτούς που γίνονται κήρυκες ότι και για τη δική μου περίπτωση, το πιο ατιμωτικό για έναν άνθρωπο αδίκημα αυτό του ξεπλύματος, έχει αρχειοθετηθεί, όχι τον Απρίλιο που μας πέρασε αλλά τώρα. Το αρχειοθέτησαν, αφού επέτρεψαν σε κάποιους παπαγάλους να μιλούν με ψιθύρους για χρήματα που - δήθεν - βρέθηκαν σε εμένα, σε άλλους. Για εμένα, πάντως, είχαν πει κατά καιρούς. Όπως είπε ο Γραμματέας της Κοινοβουλευτικής μας Ομάδας, ο κ. Κεγκέρογλου, ζούμε τον τελευταίο σπασμό του Ρασπούτιν. Κυρίες και κύριοι Βουλευτές, είμαι υποχρεωμένος να πάω για λίγο στην ουσία της υπόθεσης. Θα μιλήσω λακωνικότερα σήμερα, γιατί τα έχω πει άλλες τρεις φορές στη Βουλή. Νομίζω ότι για τους παλαιότερους συναδέλφους είναι μια επανάληψη γνωστών πραγμάτων. Ποιος υπήρξα εγώ ως Υπουργός Υγείας του ΠΑΣΟΚ; Υπήρξα εκείνος, που επέβαλε την ηλεκτρονική συνταγογράφηση για πρώτη φορά στην Ελλάδα και δημιούργησα τον ΕΟΠΥΥ, που εάν δεν υπήρχε, η ηλεκτρονική συνταγογράφηση θα ήταν ένα άχρηστο μέσο. Διότι είκοσι οκτώ ταμεία πώς να ελέγξουν τι γινόταν στο πεδίο της παράνομης συνταγογράφησης; Υπήρξα εκείνος, που από τη διαφθορά και τη σπατάλη ανέκτησα για λογαριασμό των πολιτών, με δικά μου μέτρα, γύρω στα 2.000.000.000 ευρώ με τη βοήθεια της κ. Ξενογιαννακοπούλου και της κ. Κατσέλη και με πρωτοβουλία της κ. Κατσέλη στην αρχή. Όταν παρέδωσα τη φαρμακευτική δαπάνη από τα ασφαλιστικά ταμεία, από 5.400.000.000 ευρώ την παρέδωσα 3.300.000.000 ευρώ. Μετά, ο κ. Σαλμάς ο κ. Γεωργιάδης και ο κ. Βορίδης, την παρέδωσαν στην κυβέρνηση του ΣΥΡΙΖΑ περίπου 2.000.000.000 ευρώ, όσο, δηλαδή, αντιστοιχούσε και στον πληθυσμό μας σε σχέση με τις άλλες ευρωπαϊκές χώρες. Υπήρξα εγώ εκείνος, που μαζί με τους δύο άλλους Υπουργούς που προανέφερα του ΠΑΣΟΚ, καθιερώσαμε την τιμολόγηση με βάση το κριτήριο των τριών χαμηλότερων τιμών στην Ευρωπαϊκή Ένωση, ενώ ο ΣΥΡΙΖΑ πριν από λίγους μήνες έκανε ακριβότερο το σύστημα. Το πήγε με βάση τις δύο χαμηλότερες τιμές στην Ευρωζώνη, που είναι ακριβότερες οι τιμές από ότι είναι στην Ευρωπαϊκή Ένωση συνολικά. Έτσι λειτούργησε και η τιμολόγηση των φαρμάκων. Υπήρξα, εγώ, αυτός που με μία μόνο πράξη, μία μέρα του 2011 επανάφερα τη θετική λίστα. Αναρωτηθήκατε πότε καταργήθηκε και γιατί καταργήθηκε; Και επέβαλα διόδια για να μπει ένα φάρμακο εκεί. Σε μία μέρα, με μία υπογραφή πήραμε πίσω 262.000.000 ευρώ από τις εταιρείες. Ξεκίνησα τους ηλεκτρονικούς πλειστηριασμούς στα νοσοκομεία. Δεν προχώρησαν μετά και ούτε ξέρω πού βρίσκονται τώρα. Καθιέρωσα προπηλακιζόμενος - έχω πει επανειλημμένα ότι ο Βουλευτής Κωνσταντόπουλος, που είναι στην Κοινοβουλευτική μας Ομάδα, έφαγε ροπαλιά αντί για εμένα, κάθισε δύο μήνες στο νοσοκομείο και δεν έχει συνέλθει ακόμη - το «rebate» και το «clawback» και τους κλειστούς προϋπολογισμούς στο φάρμακο, δηλαδή το κράτος να δίνει 2.000.000.000 ευρώ και όλα τα άλλα, ανεξαρτήτως τι συνταγογραφούν οι γιατροί, να μην τα πληρώνει το κράτος. Εν τέλει, ανέκτησα πολλά δισεκατομμύρια μέσα από όλα αυτά από τη σπατάλη και τη διαφθορά στον χώρο της υγείας χωρίς υποστήριξη, με το γραφείο μου επί μήνες υπό κατάληψη, και εμένα να λειτουργώ ως Υπουργός μέσα σε αυτοκίνητο. Ήμουν, όμως, και εκείνος που αντιστάθηκε και στα πέντε χρόνια ΣΥΡΙΖΑ - ΑΝΕΛ. Σε αυτή την πενταετία ήμουν πιο μπροστά και από την εμπροσθοφυλακή της Αντιπολίτευσης. Κυρίες και κύριοι, είμαι πια πεπεισμένος ότι αυτό ήταν και το εισιτήριό μου για να μπω στο pool, να μπω στη δεξαμενή των δέκα πολιτικών που χτυπήθηκαν με τη σκευωρία. Το χτύπημα σε ό,τι μας αφορά, Λοβέρδου, Βενιζέλου και Κουτρουμάνη, ήταν το χτύπημα με το οποίο - τάχα - θα καταστρεφόταν το ΠΑΣΟΚ. Ματαίως, όμως. Είμαστε εδώ, είμαστε ζωντανοί, είμαστε όρθιοι, είμαστε η τρίτη πολιτική δύναμη της χώρας. Ακούστε, τώρα, τις επόμενες φράσεις: «Κατάδωσέ τους», «Μην τους φοβάσαι», «Δεν θα ξαναβγούν Βουλευτές», «Δεν θα κερδίσουν τα κόμματα τους στις εκλογές», «Άλλο κόμμα θα κερδίσει τις εκλογές», «Κατάδωσέ τους αλλιώς δεν θα ξαναδείς τα παιδιά σου». Αυτά έλεγαν οι εισαγγελείς σε εκβιαζόμενο μάρτυρα ο οποίος είχε κουκούλα. Άντεξε. Δεν τα είπε αυτά. Δεν έδωσε εμένα. Δεν έδωσε τον Σαμαρά, τον Στουρνάρα, τον Γεωργιάδη. Τον κυνήγησαν γι' αυτό. Του έβγαλαν την κουκούλα και τον μετέτρεψαν σε κατηγορούμενο. Εκτελούνταν συμβόλαια πολιτικής, ηθικής και προσωπικής εξόντωσης με εντολές Υπουργού της προηγούμενης κυβέρνησης, όπως λένε οι έντιμοι εισαγγελείς - πώς να το λέγαμε εμείς και πού το ξέραμε εμείς; - που δεν καταδέχτηκαν και δεν δέχτηκαν να γίνουν κομμάτι αυτού του κυκλώματος. Αυτές τις φράσεις θα τις ακούσει η προανακριτική επιτροπή. Ο άνθρωπος που τον απειλούσαν έτσι - και προς τιμήν του δεν ενέδωσε - θα καταθέσει, εδώ, στην προανακριτική επιτροπή. Και ακούστε, από τον Δεκέμβρη του 2018 δεν είχε κληθεί να τα πει στην εισαγγελία αυτά. Κάθεται. Δεν τον έχουν καλέσει ακόμα να τα καταθέσει αυτά. Κυρίες και κύριοι, σε αυτή την Αίθουσα σε ό,τι με αφορά, δεν μπορεί να υπάρχει από κανέναν νομικό η παραμικρή αμφιβολία ότι έχει συντελεστεί το κακούργημα της κατάχρησης εξουσίας. Γι' αυτό κι έχω υποβάλει αρμοδίως μήνυση για κατάχρηση εξουσίας κατά των εισαγγελέων διαφθοράς. Έχω τις υποχρεώσεις των Ελλήνων πολιτών και τα δικαιώματά τους. Δεν θέλω σε αυτό αντιρρήσεις. Ο Έλληνας και η Ελληνίδα έχουν υποχρεώσεις και δικαιώματα. Δεν θέλω τα υπουργικά, τα βουλευτικά. Θα ασκήσω όλα μου τα δικαιώματα με τον καταλληλότερο τρόπο, όχι από εκδικητικότητα, όχι από ρεβανσισμό - παρά τις φυσικές και ηθικές ταλαιπωρίες που υφίσταμαι επί δύο χρόνια - αλλά γιατί πιστεύω ότι τίποτα και κανείς δεν μπορεί και δεν μπόρεσε ποτέ του να σταθεί πάνω από την αλήθεια, τουλάχιστον για πολύ καιρό. Κυρίες και κύριοι Βουλευτές, αυτά που έγιναν δεν πρέπει να ξαναγίνουν. Η τιμωρία των ενόχων θα λειτουργήσει αποτρεπτικά. Κανείς δεν θα τολμήσει να επαναλάβει τέτοια εγκλήματα. Γιατί όσα χρόνια κι αν περάσουν, αυτή η υπόθεση, όπως και να τη λένε τα κόμματα ή οι Βουλευτές, θα διδάσκεται στη συνταγματική και την πολιτική μας ιστορία ως σκευωρία ενός παραδικαστικού κυκλώματος, της οποίας οι άθλιοι σκευωροί τιμωρήθηκαν αυστηρά. Επαναλαμβάνω, κυρίες και κύριοι Βουλευτές, πως σήμερα συζητείται εδώ η αίτηση άρσης της ασυλίας μου για δεύτερη φορά, αλλά η αίτηση αυτή θέλω να σας πω ότι είναι πιο αβαρής και με λιγότερα στοιχεία από την προηγούμενη. Δεν μπορώ να σας κουράσω με πολλές λεπτομέρειες, αλλά θα σας πω ορισμένα πράγματα που είναι πραγματικά αποκαλυπτικά και θα σας βοηθήσουν να έχετε γνώμη, είτε είστε στη Συμπολίτευση είτε είστε στην Αντιπολίτευση, για ό,τι έχει γίνει. Ξαναλέω ότι το πιο ατιμωτικό αδίκημα, αυτό του ξεπλύματος, έχει αρχειοθετηθεί και για μένα μετά από ενάμιση χρόνο. Ενώ τον Απρίλιο είχε έρθει εδώ, ενώ ήξεραν από τότε ότι δεν υπάρχει τίποτα, το έβαζαν. Κουβέντα να γίνεται! Δεύτερον, κυρίες και κύριοι, αποκρύφτηκαν και δεν αξιολογήθηκαν ή είναι στο φάκελο, αλλά δεν αξιολογήθηκαν καθόλου, πέντε κρίσιμα έγγραφα, τα οποία και θα σας καταθέσω. Το πρώτο, αφορά τον καθηγητή κ. Μανιαδάκη, που τον Μάρτιο του 2017- υπάρχει σφραγίδα Ράικου και Τουλουπάκη στο έγγραφο αυτό - κατέθεσε μια πολυσέλιδη αναφορά του λέγοντας ότι δεν είχε σχέσεις με το Υπουργείο Υγείας τουλάχιστον για ορισμένα χρόνια. Το καταθέτω. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά τα καταθέτει με το όνομά του, ως Νικόλαος Μανιαδάκης. Όμως παρ' ότι κατηγορείται, και αυτό είναι παράνομο, έχει αναγορευτεί σε μάρτυρα δημοσίου συμφέροντος. Προστατεύεται, δηλαδή, με ανωνυμία. Ως τέτοιος καταθέτει στη συντονίστρια εισαγγελέα των Ηνωμένων Πολιτειών για τα θέματα αυτά μια εκτεταμένη αναφορά. Δεν έχω δικαίωμα να καταθέσω σελίδες της που αφορούν άλλα πολιτικά πρόσωπα, παρ' ότι έχω όλη την αναφορά. Αυτά όλα έχουν έρθει στα χέρια μου την τελευταία εβδομάδα. Στην αναφορά λέει: «Επί υπουργίας Ξενογιαννακοπούλου, Λοβέρδου, Κίττα: Περίοδος 2009 έως Οκτώβριος 2012. Σε αυτή την περίοδο με αυτούς τους τρεις Υπουργούς δεν είχα την παραμικρή τυπική ή άτυπη σχέση και ουδέποτε αυτοί οι Υπουργοί ζήτησαν τη γνώμη μου για το οτιδήποτε». Και από κάτω λέει: «Αν κάποιος υπονοεί ότι ήμουν σύμβουλος του κ. Λοβέρδου, αυτό το κάνει είτε επειδή δεν ξέρει είτε επειδή έχει άλλους σκοπούς να υπηρετήσει». Ούτε αυτό το έγγραφο ήρθε στη Βουλή. Δεν είναι στον φάκελο. Απουσιάζει από τον φάκελο. Για να καταλάβετε εσείς που κατηγορείτε στα κανάλια, τι είναι ακριβώς αυτό που λέτε. Καταθέτω το σχετικό έγγραφο. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένας μάρτυρας που χρησιμοποιήθηκε εναντίον μου, χωρίς κουκούλα αυτός, κατέθεσε στον αρμόδιο ανακριτή ότι όσο καιρό ήμουν εγώ Υπουργός ούτε με είχε ακούσει ούτε με είχε δει ποτέ, παρ' ότι συμμετείχε σε επιτροπές τιμολόγησης. Αυτό είναι χαρτί δικογραφίας. Δεν μας το έστειλε, το απέκρυψε. Το καταθέτω. Επίσης, ένας ακόμη μάρτυρας αναφέρει ότι όσα είπε δεν αφορούσαν τη «NOVARTIS». Γενικά μιλούσε για τη θεωρία του περί τιμολογήσεων και ένας ακόμη κατηγόρησε έναν από τους «κουκουλοφόρους» ότι έπαιρνε τα χρήματα ως μίζα, για τη διαφημιστική δουλειά που του έδινε. Αυτό είναι στο φάκελο και μπορείτε να το βρείτε, αλλά δεν αξιολογήθηκε καθόλου. Είναι σαν να μην υπάρχει, σαν να μην το είπε. Επί δύο χρόνια σέρνεται αυτή η ιστορία και κρύβονται αυτά. Το καταθέτω για τα Πρακτικά. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κάτι τελευταίο για το οποίο - αν δεν ήταν τραγικό γιατί με αφορά - ως δικηγόρος που αναλάμβανα υπόθεση κάποιου πελάτη μου, θα έβαζα τα γέλια. Λένε ότι εγώ είχα πονηρές συναλλαγές με τον υπεύθυνο - τον γενικό διευθυντή, αναπληρωτή, δεν ξέρω τι ήταν - της «NOVARTIS», τον κ. Φρουζή. Εγώ αυτόν τον άνθρωπο, όπως έχω πει στη Βουλή άλλες τρεις φορές, τον γνώρισα λίγες βδομάδες πριν φύγω από το Υπουργείο, όταν εξελέγη πρόεδρος των πολυεθνικών φαρμακοβιομηχανιών. Τον γνώρισα και η γνωριμία μας, η συζήτηση, κράτησε όσο κρατάει μια χειραψία, «συγχαρητήρια, κύριε πρόεδρε, θα τα πούμε». Έπεσε η κυβέρνηση, δεν τα είπαμε. Γιατί, όμως, έγινε αυτό; Γιατί δεν τον είχα δει; Γιατί δεν έβλεπα κανέναν εκπρόσωπο πολυεθνικών. Είχα ζητήσει ό,τι θέματα έχουν, να μου τα λέει το προεδρείο τους. Ερχόταν, λοιπόν, μια αντιπροσωπεία με τον κ. Φιλιώτη που ήταν πρόεδρος, όσο καιρό εγώ ήμουν Υπουργός, πρόεδρος ήταν ο κ. Φιλιώτης. Μέχρις εκεί. Τον άνθρωπο ούτε τον γνώριζα ούτε ήξερα πώς τον λένε ούτε πού είναι. Στον δρόμο οπουδήποτε και αν τον έβλεπα, δεν θα ήξερα ποιος είναι. Έχουν στη δικογραφία ότι αυτός ζητούσε από εμένα ραντεβού τον Σεπτέμβριο, τον Οκτώβριο, τον Νοέμβριο του 2011. Υποτίθεται ότι εγώ τον ξέρω - λένε οι ψευδομάρτυρες οι «κουκουλοφόροι» - από το 2009 και δεν του δίνεται ραντεβού, γιατί δεν έδινα σε κανέναν, όχι ότι δεν έδινα σε αυτόν - δεν είχα τίποτα μαζί του - δεν τον ήξερα για να έχω κάτι. Το καταγράφουν αυτό και ακούστε πώς το αξιολογούν. Επειδή ζητάει συνάντηση που δεν του δίνω, το ανάγουν σε στοιχείο ότι τον γνώριζα. Λένε, δηλαδή, ότι επειδή αρνείσαι να δεις κάποιον, τεκμαίρεται πως τον βλέπεις. Αυτό δεν μπορεί να είναι δικογραφία, αυτό μπορεί να είναι μία μεθόδευση, την οποία παράγουν άνθρωποι που στερούνται - μπροστά στο πάθος τους να φέρουν σε πέρας μια αποστολή - και στοιχειώδους λογικής. Τέλος, κυρίες και κύριοι - τελευταία μου τεχνική φράση θα είναι αυτή - έχω περιγράψει σε αυτή την Αίθουσα πώς τιμολογούνται τα φάρμακα και όσοι έχουν κάνει Υπουργοί Υγείας, αρμόδιοι για το φάρμακο, αυτά τα ξέρουν καλά. Σου έρχεται μία πράξη και από πίσω της είναι - τότε που ήμουν εγώ - περίπου δωδεκάμισι χιλιάδες σκευάσματα, φάρμακα. Υπογράφεις μία πράξη. Ουδέποτε είχα ρωτήσει - και δεν ήμουν και σε θέση γιατί ούτε γιατρός ήμουν ούτε χρόνο είχα - πώς είναι το ένα και πώς είναι το άλλο φάρμακο, πώς τιμολογείται. Ρωτούσα αν η επιτροπή είναι ομόφωνη - ήταν πάντα! - , ρωτούσα αν εξοικονομούνται τα εκατομμύρια που έπρεπε να εξοικονομηθούν, μου έλεγαν πως εξοικονομούνται και όταν ερχόταν μετά η τρόικα αλλά και εμείς, οι στατιστικές μας υπηρεσίες, να επαληθεύσουν ότι πράγματι γινόταν αυτή η εξοικονόμηση, εγώ ήμουν ικανοποιημένος γιατί πετύχαινα τους στόχους μου και εμπιστευόμουν και τους ανθρώπους που έκαναν αυτή τη δουλειά. Έλεγα ότι δεν με κοροϊδεύουν, τόσο είπαν, τόσο περίπου ήταν και η μείωση. Από αυτά τα δωδεκάμισι χιλιάδες φάρμακα ξεχωρίζουν τρία, τέσσερα, για να πουν ότι εδώ έχει συμβεί κάτι περίεργο. Αντιπαρέρχομαι ότι σε αυτή την προσπάθεια για να το πουν αυτό μπλέχτηκαν και Υπουργεία, για να προσπαθήσουν να ψελλίσουν κάτι, αλλά δεν μπορεί να αγνοηθεί, κυρίες και κύριοι Βουλευτές, πως αυτές οι διαδικασίες αφορούσαν πολλούς ανθρώπους, οι οποίοι είχαν πετύχει στο έργο τους, θεσμικές επιτροπές - έχω αναγνώσει εδώ έγγραφα για το ποιοι συμμετείχαν - από όλους τους φορείς. Ελάχιστοι ήταν αυτοί που θα λέγαμε ότι ήταν εκπρόσωποι του Υπουργείου. Ήταν βαριά, θεσμική, πολυπληθής επιτροπή και πάντα ομόφωνη, όταν υπέγραφα εγώ. Γινόταν εξέταση των ενστάσεων και η τελική πράξη ήταν αυτή που προέκυπτε από όλες αυτές τις διεργασίες. Δεν υπάρχει για καμμία περίπτωση το παραμικρό που θα μπορούσε κανείς να μου πει και να έχει βάση αυτό που λέει. Θέλω, όμως, να σας αναφέρω ένα, ένα που είναι πάρα πολύ χαρακτηριστικό. Σας λέω ότι θα γελούσε κανείς εάν δεν τον αφορούσε, όπως αφορά εμένα, εάν χειριζόταν υπόθεση πελάτη και θα του έλεγε «αυτά είναι χαζά, θα τα αποδείξουμε». Υπάρχει ένα φάρμακο το οποίο έμαθα όταν ξέσπασε αυτή η υπόθεση ότι λέγεται Avastin. Αυτό δεν ξέρω για ποια ασθένεια είναι, δεν το θυμάμαι. Υπήρξε ισχυρισμός στη δικογραφία ότι έπρεπε να το χρησιμοποιούμε και για τα μάτια, για την ωχρά κηλίδα. Λένε στη σελίδα 201 του πορίσματος ότι εγώ καλώς δεχόμουν ότι αυτό το φάρμακο δεν πρέπει να διατίθεται - ότι είναι παράνομο να διατεθεί - για άλλο σκοπό. Στη σελίδα 201 λένε, λοιπόν, ότι αυτό το φάρμακο για την ωχρά κηλίδα δεν πρέπει να δίδεται. Μετά το ξεχνάνε αυτό που έχουν πει και ρωτάνε γιατί δεν το έβαλα και για τα μάτια, λες και ο Υπουργός βάζει ένα φάρμακο. Τα φάρμακα μπαίνουν για τις ασθένειες από τον Ευρωπαϊκό Οργανισμό Φαρμάκου και από τον Ελληνικό Οργανισμό Φαρμάκου. Δεν τα βάζουν οι υπουργοί. Θέλανε με υπουργική απόφαση να βάλω φάρμακο; Εάν ένας υπουργός το έκανε αυτό, πώς θα στεκόταν σήμερα σε αντίστοιχη περίπτωση; Επειδή είμαι νόμιμος, είμαι λάθος; Να μου κάνουν τη χάρη! Μια ερώτηση: Οι επόμενοι υπουργοί το άλλαξαν αυτό; Κανένας δεν το άλλαξε. Γιατί δεν διώκονται και αυτοί; Δεν στέκει από πουθενά ό,τι και να πεις γι' αυτά τα οποία έχουν συναρμολογήσει. Τώρα, ο κ. Τσίπρας. Είμαι ο πρώτος που είπα όταν συζητείτο η προανακριτική «Όχι τον Τσίπρα». Γιατί όχι τον Τσίπρα; Ο πρώτος ήμουν που το είπε στα μέσα ενημέρωσης. Γιατί απ' όσο ξέρω, δεν υπάρχει κάτι που να τον φωτογραφίζει και άρα να επιβάλλει να τηρηθεί ο νόμος. Σύμφωνοι, επωφελήθηκε πολιτικά. Σύμφωνοι από αυτό το Βήμα το 2017 απαντώντας στον κ. Θεοδωράκη, πριν βγουν αυτά, άρχισε κι έλεγε για τιμολογήσεις της «NOVARTIS». Σύμφωνοι, στην κεντρική του επιτροπή τον Ιανουάριο του 2018, πριν έρθει ο φάκελος διά της παρελάσεως στη Βουλή, έλεγε στον κ. Τσακαλώτο: «Ευκλείδη, αυτά που θα ακούσεις…» κ.λπ. κ.λπ.. Εντάξει. Όμως οι δικηγόροι ξέρουμε ότι για να πεις συμμετοχή σε ηθική αυτουργία, πρέπει να σε βοηθάνε και κάποια στοιχεία. Εάν δεν τα υπολογίσεις τα στοιχεία αυτά και κάνεις λάθος, θα το πληρώσεις, γιατί όταν οι δικαστικοί θα αναλάβουν την υπόθεση, θα τα δουν. Συνεπώς, όχι ήταν λάθος. Δεύτερον, τον ζούσαμε να το επιδιώκει, να θέλει να κατηγορηθεί για να αποκτήσει μια ατζέντα, να έχει κάτι να λέει. Γι' αυτό και προτιμούσαν την εξεταστική επιτροπή. Διότι στην εξεταστική επιτροπή πολιτικός έλεγχος ασκείται, δεν γίνεται ποινική προκαταρκτική εξέταση και λες ό,τι θέλεις. Ήταν κορυφαίο λάθος όσοι σκέφτηκαν ότι έτσι θα έπρεπε να χειριστούν τον κ. Τσίπρα. Όμως επωφελείτο απ' αυτή την υπόθεση μέχρι και την τελευταία του συνέντευξη στον «ΣΚΑΪ», λίγες μέρες προ των εκλογών. Τι είπε; Όταν ήρθε εδώ η δικογραφία τον Απρίλιο, είχε την κωμική σκέψη, που προέκυπτε από μια κατάθεση ενός κουκουλοφόρου, ότι τον Δεκέμβριο του 2010- βλέπω στα έδρανα των Βουλευτών του ΣΥΡΙΖΑ και πρώην συντρόφους μου και συναδέλφους μου στις τότε κυβερνήσεις - , που ούτε η τρόικα ούτε η ελληνική Κυβέρνηση συζητούσε το θέμα του κουρέματος των ομολόγων, εγώ ήξερα ότι το 2012 θα γίνει κούρεμα και τους το έλεγα. Η λέξη «κούρεμα» ομολόγων και για εμένα τότε ήταν εχθρική λέξη. Από τον χώρο μας την άρθρωσε πρώτος ο κ. Σημίτης τον Μάρτιο ή τον Απρίλιο του 2011 και ήμουν από τους πρώτους που ήμασταν εχθρικοί στην παρέμβασή του εκεί. Είχε δίκιο, όπως αποδείχθηκε, αλλά αποδείχτηκε χρόνια μετά. Τα κουρέματα έγιναν από το καλοκαίρι του 2011 και ολοκληρώθηκαν τον Φεβρουάριο του 2012. Εγώ, όμως, το ήξερα και τους έλεγα από το 2010- ξαναλέω ούτε ο μάντης Κάλχας να ήμουν - κι έτσι αυτοί επωφελούντο. Αυτό το γελοίο επιχείρημα το έβγαλαν οι δικαστές από τη δικογραφία. Δεν αντεχόταν αυτό. Ο πρώην Πρωθυπουργός το λέει ακόμη και τώρα. Θα πρέπει, λοιπόν, να καταλάβουμε, πώς προσπάθησε να επωφεληθεί απ' αυτή την αθλιότητα ο άνθρωπος που είχε στα χέρια του τις τύχες της χώρας. Κυρίες και κύριοι - και τελειώνω - , είπα δύο φορές στην επιτροπή για την Αναθεώρηση του Συντάγματος ότι εάν κάποιος Έλληνας, Ελληνίδα, φοιτητής, φοιτήτρια αναρωτηθεί: «Καλά αυτό το άρθρο 86..», που έχω πάρει πρώτος την πρωτοβουλία να αλλάξει, «…γιατί, βρε παιδί μου υπάρχει στο Σύνταγμα; Γιατί προβλέπεται το άρθρο αυτό στο Σύνταγμα;», θα σας δείξω και θα πω: «Γι' αυτούς! Διότι η Ελλάδα είχε τέτοιους ανθρώπους που έκαναν τέτοια επί πολλές δεκαετίες και το πολιτικό σύστημα, ήδη από την αρχή της ιδρύσεώς του ελληνικού κράτους, προέβλεψε άμυνες απέναντι στον ανταγωνισμό των πολιτικών κομμάτων, όπου ο ένας αντίπαλος ήθελε να εξοντώσει τον άλλον». Είστε η εξήγηση στο γιατί υπάρχει το άρθρο 86, που τελικώς θα αλλάξει με αυτά που κάνατε. Θα αλλάξει, ενώ παράλληλα η ομίχλη των παρασκηνίων έχει αρχίσει να διαλύεται και το φως της αλήθειας να διαπερνά το σκοτεινό παραπέτασμα των σκευωρών. Προς την κατεύθυνση αυτή, κυρίες και κύριοι Βουλευτές, πρώτος εγώ ψηφίζω για δεύτερη φορά την άρση της ασυλίας μου, παρ' ότι ξέρω και παρ' ότι κατάλαβα αυτόν τον μήνα που έχει περάσει από τη στιγμή που ήρθε ο φάκελος στη Βουλή πως είμαι το άλλοθί σας, για να έχετε κάτι να πείτε στην τηλεόραση σε αντιστάθμισμα του κ. Παπαγγελόπουλου και των όσων έχει κάνει. Να μην ξεχνάτε, όμως, πως ο Ρήγας Φεραίος έγραφε ότι όλο το έθνος αδικείται, όταν έστω και ένας μόνο πολίτης αδικείται. Ενώ, κυρίες και κύριοι Βουλευτές, στον Άρειο Πάγο διεξάγεται προκαταρκτική ποινική εξέταση για τους εισαγγελείς, για να ελεγχθούν εάν παραβίασαν τον όρκο τους, και ενώ η Βουλή θα συστήσει - ήδη έχει γίνει πρόταση τριάντα Βουλευτών - τέτοια επιτροπή για να δει ευθύνες Υπουργού, αλλά και αυτών που διέπραξαν το κυρίως αδίκημα της κατάχρησης εξουσίας, που είναι οι ίδιοι οι εισαγγελείς. Ενώ έχουν γίνει αυτά, οι ίδιοι συνεχίζουν επάνω μου και επάνω σε δύο συναδέλφους που δεν τους έχουν ακόμη αρχειοθετήσει, να ασκούν το έργο τους, ενώ όφειλαν για λόγους απόδειξης της αμεροληψίας τους να έχουν απόσχει και να έχουν πει «δύο χρόνια μας ταλαιπωρούν, περιμένουμε δύο μήνες να τελειώσουν αυτά» και στη συνέχεια να έκαναν ό,τι κάνουν. Κάθε έννοια αμεροληψίας και αντικειμενικότητας έχει παραβιαστεί. Έτσι θα μπορούσα και εγώ - κυρία Γεννηματά, το είπατε - να πω «όχι, περιμένετε να τελειώσουν οι άλλες υποθέσεις και στη συνέχεια…», όπως θα μπορούσα να πω αυτό που είπα στην Επιτροπή Δεοντολογίας και το είπαν τρία κόμματα. Σήμερα ο κ. Βενιζέλος με ένα άρθρο του το λέει με τον καλύτερο δυνατό τρόπο - το καταθέτω και αυτό - ότι αυτό που κάνουμε είναι αντίθετο με το Σύνταγμα αλλά πρέπει να γίνει, κυρίες και κύριοι Βουλευτές, γιατί αυτός είναι ο δρόμος που έχω ακολουθήσει και αυτό σας ζητώ να κάνετε όλες και όλοι, να ψηφίσετε την άρση της ασυλίας μου, διότι έτσι θα μπορώ να τους νικάω κατά κράτος, χωρίς να έχουν το δικαίωμα να πουν και το παραμικρό, την παραμικρή λεξούλα εναντίον μου και να κρατούν τις συζητήσεις για καιρό. [[Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όλα κρίνονται με το μέτρο της αναισχυντίας και αυτοί οι οποίοι έχουν κάνει ό,τι έχουν κάνει με χυδαίες ανακοινώσεις σε βάρος του προσώπου μου, προσπαθώντας να συσκοτίσουν τις ευθύνες Παπαγγελόπουλου, θα κριθούν. Τελείωσε. Τα άλλα μέτρα και άλλα σταθμά, άλλα για εσάς άλλα για εμάς, είναι οι πράξεις σας επί πολλά χρόνια. Να μη θυμίσω τις πρόσφατες υποθέσεις ασυλίας. Φτάνει! Όμως, θέλω κλείνοντας, να σας διαβάσω ένα απόσπασμα από την ομιλία μου εδώ, στην Ολομέλεια της Βουλής, τον Μάιο του 2018. Έλεγα: «Συντελείται άλλη μια πράξη μιας ελεεινής πλεκτάνης και ενός σχεδίου εξόντωσης πολιτικών αντιπάλων με τη θέση τους εκτός πολιτικής, με τη μετατροπή τους δηλαδή σε πρόσωπα που αφορούν στον ποινικό νόμο και όχι στην πολιτική, όχι στη Βουλή, όχι στα κόμματα, μιας ελεεινής πλεκτάνης που εμπεριέχει το πλέον αποκρουστικό στοιχείο που θα μπορεί κανείς να φανταστεί, στοιχείο που θυμίζει άλλες σκοτεινές εποχές και που θα μείνει στην ιστορία ως ένα μαύρο κομμάτι αυτής της ιστορίας, ένα μαύρο κομμάτι, ένα μαύρο κεφάλαιο» - έλεγα τότε - «που γράφονται το 2018 οι πρώτες του σελίδες, γιατί το κυρίως θέμα θα γραφτεί στους επόμενους μήνες, όταν αποκαλυφθούν ο αρχηγός, οι υπαρχηγοί, τα μέλη και οι εκτελεστές μιας σπείρας παλιανθρώπων που διοργάνωσαν αυτή την ελεεινή πλεκτάνη». Ήδη έχουμε μάθει πολλά για το ποιοι είναι οι κουκουλοφόροι, για το πώς εκβιάζονταν ή δελεάστηκαν κάποιοι από αυτούς. Θα τα ακούσει η προανακριτική αυτά, με λόγια καθαρά, για την ύπαρξη στενής σχέσης με την υπόθεση «NOVARTIS» ή με κάποιες άλλες υποθέσεις κάποιων από αυτούς, που απαγόρευε να γίνουν μάρτυρες με την προστασία της ανωνυμίας. Όλα, όμως, κυρίες και κύριοι Βουλευτές, έχουν τον χρόνο τους. Όλα θα αποκαλυφθούν στην ώρα τους. Τα μέλη της σπείρας να μην ξεχνούν: Εδώ είναι Ελλάδα, είναι μικρή χώρα και τίποτα δεν μένει κρυφό. Η προσβολή και οι πληγές που άνοιξαν θεραπεύονται μόνο με τιμωρία, με τίποτα άλλο! Κυρίες και κύριοι, η τελευταία μου λέξη. Εάν οι διώκτες μου με θεώρησαν εύκολο θύμα επειδή ανήκω σε μικρότερη κοινοβουλευτική παράταξη, εάν υπολαμβάνουν ότι θα με χρησιμοποιήσουν ως εξιλαστήριο θύμα και άλλοθι για τις ιταμές τους μεθοδεύσεις, που έχουν αρχίσει να αποκαλύπτονται, είμαι σε θέση να τους αποκαλύψω και τους δηλώνω ότι θα τους συντρίψω με τη δύναμη της θέλησής μου. Η δύναμη αυτή δεν είναι μεταφυσική ούτε προσωπικό κτήμα. Η δύναμη αυτή πηγάζει από την αλήθεια, την οποία γνωρίζω καλά. Η δύναμη αυτή πηγάζει από την εντιμότητά μου. Η δύναμη αυτή πηγάζει από τη διαύγεια και την καθαρότητα όλης της πολιτικής μου διαδρομής και ακόμη, η δύναμη αυτή στηρίζεται στις αποκαλύψεις των εντίμων δικαστών που αρνήθηκαν να καταχραστούν την εξουσία τους. Κυρίως, όμως, κυρίες και κύριοι Βουλευτές, η δύναμη αυτή πηγάζει από τους πολίτες που στάθηκαν και στέκονται δίπλα μου. Κυρίες και κύριοι, με την ισχύ που μου δίνει το Σύνταγμα, οι νόμοι και οι πολίτες, στην προηγούμενη Βουλή, σε διακόσιους πενήντα Βουλευτές, όπως είναι και σήμερα περίπου, είχα δώσει τον λόγο της τιμής μου ότι όσοι εμπνεύστηκαν και υλοποίησαν τη σκευωρία «NOVARTIS» θα λογοδοτήσουν. Τον ίδιο όρκο επαναλαμβάνω και σήμερα ενώπιόν σας! Σας ευχαριστώ.
Η Πρόεδρος του Κινήματος Αλλαγής ζήτησε τον λόγο για ένα λεπτό. Κυρία Γεννηματά, έχετε τον λόγο.
Κύριε Πρόεδρε, ακούγοντας τον Ανδρέα Λοβέρδο μετά απ' όλα όσα είπε, θα ήθελα να προσθέσω ότι τον τιμά η στάση του. Δεν ζητά καμμία προστασία. Δεν προσπαθεί να κρυφτεί, γιατί δεν το έχει εξάλλου ανάγκη, όπως έπραξαν άλλοι το προηγούμενο διάστημα μέσα σ' αυτή την Αίθουσα. Προσθέτω, επίσης, ότι εμείς θα υπερψηφίσουμε την άρση, μόνο και μόνο επειδή το ζητά ο ίδιος από αξιοπρέπεια για λόγους ευθιξίας. Σας ευχαριστώ.
Ευχαριστούμε.
Κύριε Πρόεδρε, θα ήθελα κι εγώ τον λόγο.
Κύριε Βαρουφάκη, θα σας δώσω αμέσως τον λόγο. Όμως θα ήθελα να πω κάτι για ένα θέμα που έθεσαν και η κ. Γεννηματά και ο κ. Λοβέρδος, που έχει σχέση με τη διαδικασία, με το κατά πόσο θα μπορούσε δηλαδή να ασκηθεί η δίωξη από την Εισαγγελέα Διαφθοράς εν όψει των μηνύσεων που έχουν γίνει εναντίον της. Αντιλαμβάνομαι ότι είναι ένα θέμα ηθικό και έχει υπόβαθρο δεοντολογικό και ηθικό. Θα ήθελα, όμως, να σας πω μερικά πράγματα, τα οποία έχουν σχέση με το κύρος της Επιτροπής Δεοντολογίας. Μέχρι την 1η Ιουλίου 2019, ο Εισαγγελέας Διαφθοράς, σύμφωνα με τον ν.4022/2011, όταν λάμβανε μήνυση, έγκληση ή αναφορά για τέλεση μιας πράξης Υπουργού που δεν υπάγεται στο άρθρο 86- ανεξαρτήτως αν αυτή υπάγεται ή όχι, η Βουλή είπε «όχι» και ήρθε τώρα έτσι - γι' αυτές, λοιπόν, τις υποθέσεις που δεν υπάγονται ενεργούσε, σύμφωνα με το άρθρο 43 του Κώδικα Ποινικής Δικονομίας και παράγγελνε την άσκηση ποινικής δίωξης. Όμως με την παράγραφο 1 του άρθρου 36 του νέου Ποινικού Κώδικα που εφαρμόζεται, ορίστηκε ότι ο εισαγγελέας διαφθοράς παραγγέλλει τη διενέργεια προκαταρκτικής εξέτασης, μετά το πέρας της οποίας ενεργεί αυτά που ορίζει το άρθρο 43. Δηλαδή, παραγγέλλει στον αρμόδιο εισαγγελέα πλημμελειοδικών άσκηση ποινικής δίωξης ή τη θέτει στο αρχείο με διάταξη. Δηλαδή, δεν ασκεί ο ίδιος ποινική δίωξη, ευχέρεια που είχε με τον ν.4022/2011. Έρχεται, όμως, τώρα μεταγενέστερα, στις 9 Αυγούστου 2019, ο ν.4623/2019 που αναστέλλει μέχρι 30 Σεπτεμβρίου 2019 την εφαρμογή των διατάξεων των άρθρων 35 και 36. Επαναφέρθηκαν, επίσης, σε ισχύ οι προηγούμενες διατάξεις του ν.4022/2011 σε συνδυασμό με τα άρθρα 13 Α και 263 του Π.Κ.. Μπορεί να κουράζω τους μη νομικούς, αλλά αυτά είναι απαραίτητα, για να γίνει αντιληπτό και ενδεχομένως θα σας φανούν χρήσιμα και αργότερα. Άσχετα τώρα με τον ν.4623/2019 που ήταν προσωρινής ισχύος, ο εισαγγελέας διαφθοράς - και στην προκειμένη περίπτωση η κ. Τουλουπάκη, ανεξάρτητα από το τι πιστεύει κανείς, γιατί στην ουσία δεν υπεισέρχομαι - είχε όλες τις αρμοδιότητες που ορίζει ο ν.4022/2011 στο διάστημα από 9 Αυγούστου 2019 μέχρι 30 Σεπτεμβρίου 2019, όταν έρχεται και η δικογραφία σας εδώ. Και άσχετα με το άρθρο 36 του νέου Κώδικα Ποινικής Δικονομίας, κατά το οποίο δεν της αφαιρέθηκε η αρμοδιότητα διενέργειας προκαταρκτικής εξέτασης, το έγγραφο δηλαδή με το οποίο ο εισαγγελέας διαφθοράς ζήτησε να αποφανθεί η Βουλή περί άρσεως ή μη της ασυλίας σας…
Κύριε Πρόεδρε, τι μας νοιάζουν αυτά; Έχετε ξεπεράσει τον ρόλο σας!
Θα μπορούσατε να τα έχετε πει με δύο κουβέντες.
Ακούστε, αυτό το έγγραφο δεν αποτελεί πράξη άσκησης ποινικής δίωξης ούτε καν πράξη προκαταρκτικής εξέτασης, αλλά απλή διαδικαστική πράξη που προβλέπει το Σύνταγμα. Μάλιστα, αυτήν την πράξη την κάνει και ο εισαγγελέας του Αρείου Πάγου. Αυτό το λέω, για να τακτοποιηθεί το θέμα ότι νομίμως έγινε αυτό, ανεξάρτητα από ο,τιδήποτε άλλο. Έπρεπε να βάλουμε τα πράγματα στη θέση τους. Ορίστε, κύριε Βαρουφάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, παρακολουθώντας τέτοιου είδους συζητήσεις περί άρσης της βουλευτικής ασυλίας, εμείς, στο ΜέΡΑ25, επιβεβαιώνουμε τη θέση μας, την πλήρη εναντίωσή μας στην ιδέα της βουλευτικής ασυλίας. Ήταν προεκλογική μας δέσμευση και παραμένει σήμερα θέση μας ότι κανένας από εμάς δεν δικαιούται να έχει ασυλία, είτε είμαστε Βουλευτές είτε Υπουργοί είτε τέως Υπουργοί. Επιτρέψτε μου δύο κουβέντες. Ο λόγος για τον οποίο είναι χρήσιμη η βουλευτική ασυλία είναι ότι οι πολίτες εκεί έξω είναι ανυπεράσπιστοι στη βροχή μηνύσεων που το δικαστικό μας και νομικό μας σύστημα επιτρέπει, πρώτον, να μπλοκάρει το δικαστικό σύστημα, τα δικαστήρια και δεύτερον, να αφήνει ανυπεράσπιστους τους πολίτες σε συνεχείς, πολλαπλές μηνύσεις, αγωγές και διαμάχες. Ο λόγος για τον οποίο, ίσως, να μην μπορούσαμε να κάνουμε τη δουλειά μας ως Βουλευτές και ως Υπουργοί, χωρίς την ασυλία, είναι ακριβώς το γεγονός ότι οι πολίτες είναι ανυπεράσπιστοι στο πλαίσιο ενός δικαστικού συστήματος το οποίο δεν λειτουργεί όπως θα έπρεπε, οπότε η θέση μας, για να αιτιολογήσω και τη στάση μας, όσον αφορά τις συγκεκριμένες αιτήσεις για άρση ασυλίας των τριών συναδέλφων, βασίζεται σε αυτές τις δύο διαστάσεις: Κατάργηση της βουλευτικής ασυλίας από τη μία μεριά και προστασία των πολιτών είτε είναι Βουλευτές είτε δεν είναι Βουλευτές, από τη βροχή μηνύσεων, που δεν επιτρέπουν ούτε στο δικαστικό σύστημα να λειτουργήσει σωστά, ούτε στους λειτουργούς να μπορέσουν να πληρούν τα καθήκοντά τους. Δεδομένου ότι δεν έχει αρθεί η ασυλία για όλους μας, δεν έχει καταργηθεί, εμείς ως ΜέΡΑ25, ακολουθούμε το εξής, πολύ απλό σκεπτικό: Όταν ένας συνάδελφος αιτείται την άρση της ασυλίας του, όπως έκανε ο κ. Λοβέρδος, προφανώς δεν πρόκειται να βρεθούμε εμπόδιο σε αυτό. Θα ψηφίσουμε υπέρ, αν και στη συγκεκριμένη περίπτωση του κ. Λοβέρδου, πολύ θα προτιμούσα η δίωξη να γίνει για τον διασυρμό των οροθετικών γυναικών στον οποίο συνέπραξε ο σημερινός Υπουργός Προστασίας του Πολίτη. Όσον αφορά, για παράδειγμα, τον κ. Χατζηδάκη, επιτρέψτε μου, δεν νομίζω ότι υπάρχει άλλος δημότης του Παλαιού Φαλήρου στην Αίθουσα σήμερα. Αν υπάρχει, ζητώ συγγνώμη. Επειδή γνωρίζω τι εξαιρετικός δήμαρχος ήταν…
Για άλλον Χατζηδάκη λέτε.
Λάθος μου.
Ο κύριος Πρόεδρος κάνει μία συνολική τοποθέτηση και για τις τρεις υποθέσεις. Δεν θα μιλήσει μετά.
Δεν λέει για τον Υπουργό. Για τον δήμαρχο λέει.
Για τον δήμαρχο μιλάω. Υπάρχει ή δεν υπάρχει μία περίπτωση για έναν τάφο στο Παλαιό Φάληρο; Επειδή γνωρίζω την πορεία του δημάρχου, θέλω να πω ότι είναι ένα καλό παράδειγμα του τρόπου με τον οποίο το δικαστικό σύστημα λειτουργεί, έτσι ώστε να μην επιτρέπει ούτε στους πολίτες να βρίσκουν το δίκιο τους, όταν κάνουν μία μήνυση σε μία αρχή, όπως μία δημοτική αρχή, ούτε στον δήμαρχο να μπορεί να λειτουργεί υπό συνθήκες όπου ανά πάσα στιγμή ο οποιοσδήποτε μπορεί να εγκαλεί δικαστικά τον συγκεκριμένο λειτουργό και όχι τον δήμο. Κλείνω, λέγοντας ότι στη συγκεκριμένη περίπτωση της άρσης, εμείς ουσιαστικά θα συμφωνήσουμε με τους Βουλευτές που ζητούν την άρση της ασυλίας τους. Και θα ξεκινήσουμε και θα συνεχίσουμε την προσπάθειά μας να σας πείσουμε, τους υπόλοιπους Βουλευτές, ανεξάρτητα κομματικής τοποθέτησης, ότι δεν δικαιούμαστε εμείς να έχουμε ασυλία όταν οι πολίτες βρίσκονται ανυπεράσπιστοι μπροστά σε βροχή μηνύσεων. Σας ευχαριστώ πολύ.
Κύριε Πρόεδρε, θα ήθελα τον λόγο.
Θα σας δοθεί ο λόγος, κύριε συνάδελφε. Έχει ζητήσει τον λόγο ο κ. Βελόπουλος, ο Πρόεδρος της Ελληνικής Λύσης. Κύριε Βελόπουλε, έχετε τον λόγο.
Ευχαριστώ, κύριε Πρόεδρε. Τον Ανδρέα Λοβέρδο τον ξέρω προσωπικά πάρα πολλά χρόνια. Δεν θα μπω στην ιστορία αυτή, τον τιμά, όπως και τον κ. Κυρανάκη και τους υπόλοιπους, ότι οι ίδιοι θέλουν να αρθεί η ασυλία τους. Πρέπει να υπομνήσω όμως κάτι. Άλλο η χρήση μίας μήνυσης και άλλο η κατάχρηση. Και εγώ είμαι εναντίον της ασυλίας των Βουλευτών. Όλοι πρέπει να είμαστε. Να υπενθυμίσω, βέβαια σε κάποιους κήνσορες σήμερα που μας λένε για την ασυλία, ότι όταν ήταν κυβέρνηση, δεν το έκαναν ποτέ, δεν αποφάσιζαν να αρθεί αυτό το επαίσχυντο. Όταν πάμε στην Αντιπολίτευση, όμως, θυμόμαστε το επαίσχυντο. Όταν κυβερνάμε, το ξεχνάμε το επαίσχυντο. Άρα, λοιπόν, αλά καρτ υποδείξεις για την άρση ασυλιών να μην γίνονται εδώ μέσα και να είμαστε λίγο σοβαροί είτε είμαστε Βουλευτές είτε Υπουργοί είτε πρόεδροι κομμάτων. Πάμε στην ουσία για τον κ. Λοβέρδο. Για μένα δεν είναι η ουσία της αδικίας προς το πρόσωπο του κ. Λοβέρδου, όχι, αλλά το λάθος μήνυμα που παίρνει ο πολίτης. Ένα κόμμα σύσσωμο τα έβαλε με κάποιους πολιτικούς. Δεν ξέρω αν είχαν στοιχεία οι άνθρωποι, αλλά έχασαν την ουσία. Δισεκατομμύρια ευρώ χάθηκαν, πήγαν σε γιατρούς, σε εταιρείες, πήγαν σε διάφορα σεμινάρια, σε διάφορα συνέδρια και κανείς δεν «την πλήρωσε». Αυτά τα δισεκατομμύρια πρέπει να επιστραφούν, ξεκινώντας από την ουσία. Πολλοί γιατροί, κύριε Πρόεδρε, έχουν αθωωθεί γιατί παραγράφηκαν τα αδικήματα. Εμείς καθόμαστε και συζητάμε άνευ αποδείξεων αν ο Λοβέρδος είναι ένοχος ή όχι. Τιμά αυτή η ιστορία τον κ. Λοβέρδο, όπως και τους υπόλοιπους συναδέλφους. Όμως έχω μια ένσταση για τον κ. Κυρανάκη. Περιποιεί τιμή στον κ. Κυρανάκη που θέλει να αρθεί η ασυλία του. Όμως μισό λεπτό, κύριοι συνάδελφοι. Ο Βουλευτής δεν θα μπορεί να μιλάει ελεύθερα; Ο κ. Δημητράς εκπροσωπεί έναν φορέα που δεν υπάρχει πλέον, κύριοι. Το Διεθνές Παρατηρητήριο Συμφωνιών του Ελσίνκι έχει καταγγελθεί από το 2007 για ένα σωρό παρατυπίες και οικονομικά σκάνδαλα και ο Πρόεδρός του μπήκε φυλακή για υπεξαίρεση εκατομμυρίων ευρώ κι αυτός εκπροσωπεί έναν φορέα. Κι επειδή είπε κάτι ένας Βουλευτής, στο πλαίσιο της δικής του βουλευτικής ιδιότητας, του έκανε μήνυση και τον έσυρε στα δικαστήρια. Ξέρετε πόσες μηνύσεις έχει κάνει ο κ. Δημητράς, κύριε Πρόεδρε; Δεκάδες. Και σε μένα έχει κάνει μήνυση. Και τι θα κάνουμε εμείς; Θα κάνουμε τον διαιτητή όποτε ο Δημητράς και ο κάθε Δημητράς αποφασίζει να κάνει μήνυση και να δεχόμαστε αβρόχοις ποσίν αυτήν την αναίτια επίθεση στο κοινοβουλευτικό δικαίωμα του Βουλευτή να μιλάει ελεύθερα; Αυτό θέλουμε; Να έχουμε δηλαδή φραγή και φραγμό; Είναι παράνομος ο κύριος. Σας είπα έχει τελειώσει το Helsinki Watch. Δεν υπάρχει. Ο κύριος προεδρεύων έχει εκπέσει.
…(δεν ακούστηκε)
Μισό λεπτό, κύριε Πλεύρη. Κι εσείς υπερψηφίσατε. Ένα λεπτό. Μην βιάζεστε. Και θα σας πω τι θα κάνουμε εμείς εδώ, κύριε Πλεύρη. Θα καταψηφίσουμε. Γιατί κανένας Δημητράς δεν έχει το δικαίωμα να βάζει τον Κυρανάκη, τον Αθανασίου, τον Βελόπουλο στη μέγγενη αυτή χωρίς λόγο. Γιατί το λέω αυτό; Ποιος είναι ο κύριος αυτός; Χρηματοδοτείται από τον Τζωρτζ Σόρρος, Open society. Εγώ τα λέω; Και συνεχίζει. Είναι υπέρ του μακεδονικού κινήματος στην Ελλάδα, υπέρ της τούρκικης μειονότητας. Αυτός ο τύπος, λοιπόν, σέρνει στα δικαστήρια έναν Βουλευτή. Και θα κάτσω εγώ να ψηφίσω εξαιτίας του κ. Δημητρά εναντίον του κ. Κυρανάκη, εναντίον του οποιονδήποτε εδώ μέσα. Όχι, κύριε Πρόεδρε. Θα καταθέσω στα Πρακτικά τι λέει το Σύνταγμα. Μιλάει για ελευθερία έκφρασης, βουλευτικό κεκτημένο. Να μην σκέφτομαι ότι αν πω κάτι θα μου κάνει κάποιος μήνυση. Σαφώς και πρέπει να λέμε κάποια πράγματα. Να υπάρχει και μέριμνα, αλλά όχι έτσι. Γιατί αυτός ο κύριος έχει κάνει βιομηχανία τις μηνύσεις. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στο άρθρο 52 στο Σύνταγμα - τα ξέρετε, κύριε Αθανασίου - λέει «ελεύθερη εκδήλωση λαϊκής θέλησης». Λέει διάφορα πράγματα για τον Βουλευτή. Αν λοιπόν μιλάω εγώ και διαφωνώ ότι υπάρχει μακεδονική μειονότητα στην Ελλάδα, θα μου κάνει μήνυση ο τύπος. Μου έχει κάνει επτά μηνύσεις μέχρι τώρα. Αν διαφωνώ ότι υπάρχει τουρκική μειονότητα, θα μου κάνει μήνυση και θα με σέρνει στα δικαστήρια. Άποψή μου είναι. Μπορεί να κάνω λάθος. Επιτρέψτε μου. Και πρέπει εγώ να οδηγήσω τον Κυρανάκη, που είπε κάτι αυτονόητο, στο δικαστήριο. Δεν θα το κάνω ποτέ! Καταθέτω στα Πρακτικά ποιος είναι ο κύριος αυτός. Γιατί ρυθμιστή τον κ. Δημητρά του τι θα λέμε εδώ μέσα δεν θα τον κάνω εγώ, κύριε Πρόεδρε. Αυτή είναι η αλήθεια. Σας ευχαριστώ πάρα πολύ.
Θα λύνονταν, κύριε Πρόεδρε, πιο εύκολα οι απορίες σας αν διαβάζατε το άρθρο 1 του ν.927/1979, όπως τροποποιήθηκε από τον ν.4285/2014, οι οποίες είναι σύμφωνες με αυτά που είπατε. Όμως δεν είμαστε αρμόδιοι εμείς. Θα τα πουν τα δικαστήρια. Ο Κοινοβουλευτικός Εκπρόσωπος της Νέας Δημοκρατίας έχει τον λόγο.
Κύριε Πρόεδρε, θα είμαι λιτός. Νομίζω ότι πρέπει να σεβαστούμε τις διαδικασίες, να περισώσουμε την αξιοπιστία του πολιτικού συστήματος και επίσης να σεβαστούμε και τις προσωπικές θέσεις ενός εκάστου των Βουλευτών που ήρθαν σήμερα εδώ για να αρθεί η ασυλία τους. Σεβόμαστε την περήφανη και καθαρή πολιτική τους θέση να βγουν στην κοινωνία και να τιμήσουν, να καθαρίσουν, να υπερασπιστούν την τιμή και την υπόληψή τους. Ειδικά για τον κ. Λοβέρδο θα είμαι πολύ λιτός. Έχουμε τοποθετηθεί και δημόσια και στην επιτροπή. Ενώ θα μπορούσε να πάει με το άρθρο 86 του Συντάγματος, όπως είπε και η κ. Γεννηματά πριν, επέλεξε την ευθεία οδό, να πάει στην κοινωνία, κατ' ουσίαν, να πάει στα δικαστήρια για να μπορέσει, όπως είπε και ο ίδιος, να αναπτύξει τη συνολική του θέση, που δεν είναι σημερινή ιστορία να την αναλύσουμε και να τοποθετηθεί τόσο για το δικό του θέμα όσο και για την πολιτική διάσταση αυτού. Άρα η θέση μας είναι καθαρή, στηρίζουμε τις επιλογές τους.
Καλώς. Δεν ζήτησε τον λόγο άλλος ομιλητής. Προχωρούμε τώρα στην πρώτη υπόθεση, όπου ζητείται η ασυλία του συναδέλφου μας, κ. Κωνσταντίνου Κυρανάκη. Ο κ. Κυρανάκης έχει ζητήσει τον λόγο. Δεν ξέρω αν κάποιος συνάδελφος από τις Κοινοβουλευτικές Ομάδες θέλει τον λόγο. Κύριε Κυρανάκη, έχετε τον λόγο.
Ευχαριστώ πολύ, κύριε Πρόεδρε. Δεν έχω να πω πολλά. Θα ήθελα μόνο να θυμίσω στο Σώμα τι αφορά όλη αυτή η ιστορία. Δύο εβδομάδες πριν την εκλογική αναμέτρηση της 7ης Ιουλίου, παραχώρησα μία συνέντευξη σε γνωστή ιστοσελίδα, όπου αναφέρθηκα στο τεράστιο δημογραφικό πρόβλημα που αντιμετωπίζει η χώρα μας τα τελευταία χρόνια. Αν κοιτάξει κανείς τα επίσημα στοιχεία, αν δει την αναλογία γεννήσεων και θανάτων στη χώρα, οι γεννήσεις είναι κάθε χρόνο τριάντα χιλιάδες λιγότερες από τους θανάτους. Χάνουμε ουσιαστικά ως Ελλάδα μια ολόκληρη πόλη, μεγέθους του Ρεθύμνου ή της Κορίνθου ή και άλλων πόλεων και αυτό δεν μπορεί να μας αφήνει αδιάφορους. Γι' αυτό και η Νέα Δημοκρατία πρότεινε ένα ολοκληρωμένο σχέδιο προεκλογικά, μέρος του οποίου ήταν και ένα εφάπαξ επίδομα, ένα εφάπαξ βοήθημα 2.000 ευρώ για κάθε Ελληνόπουλο που θα γεννιέται στην πατρίδα μας. Όπως δεσμευτήκαμε προεκλογικά, το επίδομα θα δίνεται στους γονείς όλων των παιδιών που αυτόματα αποκτούν την ελληνική ιθαγένεια με την γέννησή τους, αρκεί δηλαδή ακόμη και ένας από τους δύο γονείς να είναι Έλληνας πολίτης. Γι' αυτό ακριβώς το μέτρο μίλησα και στη συνέντευξη, την οποία ανήρτησα στο διαδίκτυο. Απαντώντας σε σειρά ερωτημάτων για τους δικαιούχους αυτού του επιδόματος - είναι μέσα και στη δικογραφία η συγκεκριμένη φράση - διευκρίνισα ότι το επίδομα θα δίνεται σε Ελληνόπουλα. Αυτή λοιπόν, τη φράση, για κάποιο λόγο μία ΜΚΟ τη θεώρησε ρατσιστική, τη θεώρησε ρητορική μίσους. Και βασιζόμενη σε δημοσιεύματα επίσημων Μέσων Ενημέρωσης του ΣΥΡΙΖΑ, αλλά και σε επίσημη ανακοίνωση του ΠΑΣΟΚ, η οποία με κατηγόρησε για ακροδεξιά ατζέντα, κατέθεσε μήνυση στις 3 Ιουλίου, τέσσερις ημέρες πριν τις εκλογές, χωρίς να διευκρινίζει με μεγάλη σαφήνεια ποιο ακριβώς είναι το αδίκημα. Προτείνω στους υπερασπιστές αυτής της μήνυσης, οι οποίοι προέρχονται από την Αριστερά, να φτιάξουν ένα λεξικό αποδεκτών όρων από την Αριστερά, για να μας ενημερώσουν αν και αυτός ο όρος «Ελληνόπουλο» που στο παρελθόν και εσείς, κυρία Φωτίου, έχετε χρησιμοποιήσει πολλές φορές, είναι τελικά ρατσιστικός ή όχι. Να ενημερώσουμε κάποια στιγμή τα νέα ζευγάρια που θέλουν να κάνουν παιδιά εδώ, στην Ελλάδα, πώς τους επιτρέπετε να αποκαλούν τα παιδιά τους. Ζητώ λοιπόν, για λόγους αρχής, κύριε Πρόεδρε, και αγαπητοί συνάδελφοι, την άρση της ασυλίας μου, όχι μόνο διότι τάσσομαι και εγώ κατά του μέτρου της βουλευτικής ασυλίας, όχι μόνο διότι θέλω να δικαστώ όπως κάθε Ελληνίδα και κάθε Έλληνας, αλλά διότι θέλω ως μέλος αυτού του Κοινοβουλίου, ως μέλος της Εθνικής Αντιπροσωπείας αυτή η απόφαση - όποια έκβαση αν έχει κι ελπίζω να έχει θετική - , να αποτελέσει και κομμάτι της νομολογίας. Διότι δεν μπορεί ο καθένας, η κάθε ΜΚΟ, ο κάθε άνθρωπος ο οποίος θεωρεί ρατσιστικό το οτιδήποτε εθνικό, έτσι απλά, για λόγους δικής του αυτοπροβολής, να μηνύει κάποιον. Άρα, εξηγώντας και σε πολλούς συναδέλφους που με ρωτούν για ποιον λόγο ζητώ την άρση ασυλίας, επιθυμώ αυτή η υπόθεση να φτάσει μέχρι την απόφαση, η οποία θα αποτελέσει κομμάτι της νομολογίας, έτσι ώστε στο μέλλον...
Δεν νομολογεί η Βουλή. Νομοθετεί η Βουλή.
Τα δικαστήρια, κυρία Κανέλλη.
Δεν νομολογεί η Βουλή. Τα δικαστήρια νομολογούν.
Αυτό σας λέω, κυρία Κανέλλη. Επιθυμώ να πάω στα δικαστήρια να δικαστώ και η απόφαση του δικαστηρίου θα αποτελεί κομμάτι της νομολογίας. Αυτό ακριβώς σας λέω.
Μην διακόπτετε, παρακαλώ. Κατά βάση συμφωνείτε.
Και η νομολογία αυτή να χρησιμοποιηθεί από τον οποιονδήποτε επιθυμεί στο μέλλον να τη χρησιμοποιήσει, μήπως του επιτρέψει και η Αριστερά να χρησιμοποιεί τον όρο «Ελληνόπουλο», κυρία Κανέλλη. Αυτά έχω να πω, κύριε Πρόεδρε. Με βάση όσα προβλέπει το Σύνταγμα και ο Κανονισμός της Βουλής, ζητώ ευγενικά από όλους τους συναδέλφους να ψηφίσουν την άρση ασυλίας μου, την οποία πρώτος ψηφίζω εγώ. Ευχαριστώ πολύ.
Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθεί από τα διπλωματικά θεωρεία, αφού προηγουμένως ξεναγήθηκε στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής, αντιπροσωπεία δέκα Βουλευτών του Κοινοβουλίου της Αυστραλίας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής.]] Προχωράμε τώρα στην τρίτη υπόθεση που αφορά τον κ. Διονύσιο Χατζηδάκη. Θα ήθελα να ρωτήσω αν υπάρχει συνάδελφος που ζητάει τον λόγο, σύμφωνα με το άρθρο 108 του Κανονισμού της Βουλής.
Θα ήθελα τον λόγο, κύριε Πρόεδρε.
Κύριε Χατζηδάκη, έχετε τον λόγο.
Ευχαριστώ, κύριε Πρόεδρε. Μην ανησυχείτε, κύριοι συνάδελφοι, θα είμαι πάρα πολύ σύντομος. Ειλικρινά με συγκίνησε αυτό που είπε ο Πρόεδρος του ΜέΡΑ25 κ. Βαρουφάκης, που προέρχεται από το Φάληρο, και με γνωρίζει. Πράγματι οι πολίτες είναι ανυπεράσπιστοι, αλλά κι εγώ πολίτης είμαι και είμαι ανυπεράσπιστος. Έχω πάει είκοσι επτά φορές στα δικαστήρια για παραβάσεις καθήκοντος και τις είκοσι επτά τις έχω κερδίσει. Ξέρετε ότι υπάρχει μία τάση όλοι να κάνουν μηνύσεις εναντίον των άλλων. Εν πάση περιπτώσει. Θέλω να ξέρετε ότι υπήρχε μία διαμάχη μιας κόρης με τον πατέρα της. Η κόρη κακώς είχε θάψει μια θεία της εξ αγχιστείας. Οι οικογένειες είναι σε τεταμένη κατάσταση και ο πατέρας...Πρέπει να σας το διαβάσω αυτό, για να καταλάβετε. Δύο λέξεις είναι, κύριε Πρόεδρε. «Η κόρη μου σκοπίμως, κρυφίως και ιεροκρυφίως...». Έψαξα να βρω τι σημαίνει το «ιεροκρυφίως». Το έκανε, λέει, με έναν τρόπο όμορφο και γλυκό όπως το κάνουν οι ιερείς και περάσανε την ταφή. Είναι, λοιπόν, σε κόντρα. Εμείς ρωτήσαμε τη Νομική Υπηρεσία και τα Έσοδα για το τι να κάνουμε και μας είπαν ότι το δικαίωμα είναι στον πατέρα. Η κόρη το έχει χάσει. Και έκανε μήνυση το 2014. Το 2019, όμως, απαλλάχθηκε ο δήμος, αλλά η μήνυση «τρέχει». Κυρίες και κύριοι συνάδελφοι, επειδή έχω μάθει στη ζωή μου να αγωνίζομαι με τις δυνάμεις μου και επειδή δεν επιθυμώ σε καμμία περίπτωση να δημιουργείται στους πολίτες η άποψη ότι μέσω της ιδιότητάς μου ως Βουλευτού αποφεύγω τη βάσανο των δικαστηρίων, ζητώ την ψήφο σας για άρση της ασυλίας μου. Το επαναλαμβάνω, ζητώ την άρση της ασυλίας μου. Και ξέρω στα δικαστήρια να αγωνιστώ και να μην αφήσω ορισμένους «έξυπνους» δικηγόρους να ζητήσουν και ψυχική οδύνη, γιατί πήραμε, λέει, τα κόκκαλα και τα βάλαμε στο οστεοφυλάκιο. Δεν θα τους αφήσω! Ευχαριστώ πολύ.
Κυρίες και κύριοι συνάδελφοι, σας επισημαίνουμε ότι η ψηφοφορία περιλαμβάνει τρεις διαφορετικές υποθέσεις άρσης ασυλίας Βουλευτών. Θα σας εξηγήσω τώρα πώς γίνεται η διαδικασία, αν και σας είχαν διανεμηθεί κάποια ενημερωτικά. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, πρέπει να πατήσετε το βέλος πάνω, στο δεξί ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία, απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ, να ανοίξει το σύστημα ηλεκτρονικής ψηφοφορίας και οι Βουλευτές να ψηφίσουν επί των αιτήσεων άρσης ασυλίας. [[ΨΗΦΟΦΟΡΙΑ]] Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην ηλεκτρονική καταμέτρηση, η οποία θα ακολουθήσει και θα καταχωριστούν στα Πρακτικά.
Κυρίες και κύριοι συνάδελφοι, σας ενημερώνω ότι έχουν έλθει επίσης στο Προεδρείο επιστολές των συναδέλφων κ.κ. Νίνας Κασιμάτη, Σωκράτη Βαρδάκη, Νεκτάριου Σαντορινιού και Κυριακής Μάλαμα, οι οποίοι μας γνωρίζουν ότι δεν θα παρευρεθούν στη σημερινή ονομαστική ψηφοφορία και μας κάνουν γνωστή την πρόθεση ψήφου τους. Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην ηλεκτρονική καταμέτρηση των ψήφων.
Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών. Για την πρώτη υπόθεση του συναδέλφου κ. Κωνσταντίνου Κυρανάκη εψήφισαν συνολικά 233 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 219 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 14 Βουλευτές. «ΠΑΡΩΝ» ψήφισε ουδείς. Συνεπώς η αίτηση της εισαγγελικής αρχής γίνεται δεκτή. Για τη δεύτερη υπόθεση του συναδέλφου κ. Διονυσίου Χατζηδάκη εψήφισαν συνολικά 224 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 194 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 18 Βουλευτές. «ΠΑΡΩΝ» εψήφισαν 12 Βουλευτές. Συνεπώς η αίτηση της εισαγγελικής αρχής γίνεται δεκτή. Για την τρίτη υπόθεση του συναδέλφου κ. Ανδρέα Λοβέρδου εψήφισαν συνολικά 225 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 224 Βουλευτές. Κατά της άρσεως ασυλίας, δηλαδή «ΟΧΙ», εψήφισε 1 Βουλευτής. «ΠΑΡΩΝ» ψήφισε ουδείς. Συνεπώς η αίτηση της εισαγγελικής αρχής γίνεται δεκτή. Το αποτέλεσμα της διεξαχθείσης ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, να σας υπενθυμίσω ότι αύριο είναι η έναρξη της Ώρας του Πρωθυπουργού. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 12.59΄ λύεται η συνεδρίαση για αύριο, ημέρα Παρασκευή 4 Οκτωβρίου 2019 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.